title: Komission täytäntöönpanoasetus (EU) 2018/28, annettu 9 päivänä tammikuuta 2018, polkupyörien tuonnissa sovellettavan lopullisen polkumyyntitullin ottamisesta uudelleen käyttöön yrityksen City Cycle Industries osalta riippumatta siitä, onko alkuperämaaksi ilmoitettu Sri Lanka

text:
               10.1.2018

               FI

               Euroopan unionin virallinen lehti

               L 5/27

         KOMISSION TÄYTÄNTÖÖNPANOASETUS (EU) 2018/28,
   annettu 9 päivänä tammikuuta 2018,
   polkupyörien tuonnissa sovellettavan lopullisen polkumyyntitullin ottamisesta uudelleen käyttöön yrityksen City Cycle Industries osalta riippumatta siitä, onko alkuperämaaksi ilmoitettu Sri Lanka
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon polkumyynnillä muista kuin Euroopan unionin jäsenvaltioista tapahtuvalta tuonnilta suojautumisesta 8 päivänä kesäkuuta 2016 annetun Euroopan parlamentin ja neuvoston asetuksen (EU) 2016/1036 (1), jäljempänä ’perusasetus’, ja erityisesti sen 13 artiklan,
   sekä katsoo seuraavaa:
   A.   VOIMASSA OLEVAT TOIMENPITEET JA TUOMIOISTUINTEN TUOMIOT

   1.   Voimassa olevat toimenpiteet

               (1)

               Neuvosto otti vuonna 2011 käyttöön lopullisen polkumyyntitullin Kiinan kansantasavallasta peräisin olevien polkupyörien tuonnissa, jäljempänä ’alkuperäiset toimenpiteet’, perusasetuksen 11 artiklan 2 kohdan mukaisen toimenpiteiden voimassaolon päättymistä koskevan tarkastelun jälkeen täytäntöönpanoasetuksella (EU) N:o 990/2011 (2).

               (2)

               Vuonna 2013 neuvosto laajensi täytäntöönpanoasetuksella (EU) N:o 501/2013 (3), jäljempänä ’riidanalainen asetus’, alkuperäiset toimenpiteet koskemaan Indonesiasta, Malesiasta, Sri Lankasta ja Tunisiasta lähtöisin olevien polkupyörien tuontia riippumatta siitä, onko alkuperämaaksi ilmoitettu Indonesia, Malesia, Sri Lanka tai Tunisia, jäljempänä ’kiertämisen vastaiset toimenpiteet’ tai ’laajennetut toimenpiteet’, perusasetuksen 13 artiklan mukaisen toimenpiteiden kiertämistä koskevan tutkimuksen jälkeen.

         2.   Unionin yleisen tuomioistuimen ja Euroopan unionin tuomioistuimen tuomiot

               (3)

               Srilankalainen tuottaja City Cycle Industries, jäljempänä ’City Cycle’, jätti unionin yleiseen tuomioistuimeen, jäljempänä ’yleinen tuomioistuin’, 9 päivänä elokuuta 2013 kanteen, jolla haettiin riidanalaisen asetuksen kumoamista siltä osin kuin se koskee kyseistä tuottajaa (4). Yleinen tuomioistuin kumosi 19 päivänä maaliskuuta 2015 antamallaan tuomiolla (5) riidanalaisen asetuksen siltä osin kuin sitä sovelletaan City Cycleen.

               (4)

               Heinäkuussa 2015 Euroopan unionin neuvosto (6), Euroopan komissio (7) ja Maxcom Ltd (8) (polkupyörien valmistaja unionissa) valittivat yleisen tuomioistuimen tuomiosta. Euroopan unionin tuomioistuin, jäljempänä ’unionin tuomioistuin’, hylkäsi 26 päivänä tammikuuta 2017 antamallaan tuomiolla, jäljempänä ’tuomio’, unionin tuotannonalan, Euroopan komission ja Euroopan unionin neuvoston tekemät valitukset.

               (5)

               Unionin tuomioistuin totesi tuomion 73 kohdassa erityisesti, että riidanalaisen asetuksen johdanto-osan (78) kappaleeseen ei sisältynyt erillistä analyysia kiertämiskäytännöistä, joihin City Cycle on mahdollisesti ollut osallisena. Unionin tuomioistuin totesi lisäksi tuomion 75 ja 76 kohdassa, että Sri Lankassa tapahtuvaa jälleenlaivaustoimintaa koskevat päätelmät eivät voi oikeudellisesti perustua vain kahteen neuvoston tekemään havaintoon, jotka olivat ensinnäkin se, että kaupan rakenteessa oli tapahtunut muutos, ja toiseksi se, että jotkin tuottaja-viejät eivät tehneet tutkimuksessa yhteistyötä (9).

         3.   Tuomion seuraukset

               (6)

               Euroopan unionin toiminnasta tehdyn sopimuksen 266 artiklan mukaisesti unionin toimielinten on toteutettava 26 päivänä tammikuuta 2017 annetun tuomion täytäntöön panemiseksi tarvittavat toimenpiteet.

               (7)

               Tapauksissa, joissa menettelyssä on useita hallinnollisia vaiheita, yhden vaiheen kumoaminen ei johda koko menettelyn kumoamiseen (10). Polkumyynnin vastainen menettely on tällainen monivaiheinen menettely. Näin ollen riidanalaisen asetuksen kumoaminen yhden osapuolen osalta ei tarkoita sitä, että koko kyseisen asetuksen antamista edeltävä menettely olisi mitätön. EU:n toimielimillä on mahdollisuus korjata riidanalaisen asetuksen ne kohdat, jotka johtivat sen kumoamiseen, ja jättää ennalleen sen kiistattomat osat, joihin tuomioistuimen tuomio ei vaikuta (11).

         B.   MENETTELY

   1.   Menettely tuomioon asti

               (8)

               Komissio vahvistaa riidanalaisen asetuksen johdanto-osan (1)–(23) kappaleet. Tuomiolla ei ole vaikutusta niihin.

         2.   Uudelleenaloittaminen

               (9)

               Tuomion jälkeen komissio julkaisi 11 päivänä huhtikuuta 2017 ilmoituksen (12), jolla aloitetaan osittain uudelleen riidanalaisen asetuksen hyväksymiseen johtanut kiertämistä koskeva tutkimus, joka koskee Sri Lankasta lähetettyjen polkupyörien tuontia riippumatta siitä, onko alkuperämaaksi ilmoitettu Sri Lanka vai ei, ja jatkoi tutkimusta siitä ajankohdasta, jolloin lainvastaisuus ilmeni. Uudelleenaloittaminen rajoittui tuomion täytäntöönpanoon City Cyclen osalta.

               (10)

               Komissio ilmoitti City Cyclelle, viejämaan edustajille, unionin tuotannonalalle ja muille asianomaisille osapuolille, joita asian tiedettiin alkuperäisen tutkimuksen perusteella koskevan, tutkimuksen aloittamisesta osittain uudelleen. Asianomaisille osapuolille annettiin tilaisuus esittää kantansa kirjallisesti ja pyytää saada tulla kuulluiksi ilmoituksessa asetetussa määräajassa.

               (11)

               Kaikille asianomaisille osapuolille, jotka sitä pyysivät, annettiin mahdollisuus kuulemiseen komission yksiköiden ja/tai kauppaan liittyvissä menettelyissä kuulemisesta vastaavan neuvonantajan kanssa. Kukaan ei pyytänyt kuulemista komissio yksiköiden eikä kauppaan liittyvissä menettelyissä kuulemisesta vastaavan neuvonantajan kanssa.

         3.   Tuonnin kirjaaminen

               (12)

               Tuomion jälkeen eurooppalaisten polkupyöränvalmistajien järjestö European Bicycle Manufacturers Association ja Maxcom Ltd pyysivät, että polkupyörien tuonti asetetaan City Cyclen osalta kirjaamisvelvoitteen alaiseksi perusasetuksen 14 artiklan 5 kohdan nojalla, jotta kyseiseen tuontiin voidaan myöhemmin soveltaa toimenpiteitä kirjaamispäivästä alkaen.

               (13)

               Komissio asetti 11 päivänä huhtikuuta 2017 Sri Lankasta lähetettyjen polkupyörien tuonnin kirjaamisvelvoitteen alaiseksi srilankalaisen yrityksen City Cycle Industries osalta riippumatta siitä, onko alkuperämaaksi ilmoitettu Sri Lanka, jäljempänä ’kirjaamisvelvoitetta koskeva asetus’ (13).

         4.   Tutkimuksen kohteena oleva tuote

               (14)

               Tutkimuksen kohteena oleva tuote on sama kuin riidanalaisessa asetuksessa eli Kiinan kansantasavallasta peräisin olevat moottorittomat polkupyörät (myös kolmipyöräiset tavarankuljetuspolkupyörät, ei kuitenkaan yksipyöräiset), jotka luokitellaan tällä hetkellä CN-koodeihin ex 8712 00 30 ja ex 8712 00 70. Komissio vahvistaa riidanalaisen asetuksen johdanto-osan (25)–(27) kappaleet.

         C.   ARVIOINTI TUOMION JÄLKEEN

   1.   Alustavat huomautukset

               (15)

               Unionin tuomioistuin totesi ensinnäkin, että riidanalaisen asetuksen johdanto-osan 78 kappaleeseen ei sisältynyt erillistä analyysia kiertämiskäytännöistä, joihin City Cycle on mahdollisesti ollut osallisena. Unionin tuomioistuin totesi, että neuvoston tekemät kaksi havaintoa eli se, että kaupan rakenteessa oli tapahtunut muutos, ja se, että jotkin tuottaja-viejät eivät tehneet tutkimuksessa yhteistyötä, eivät riitä antamaan neuvostolle oikeutta päätellä, että City Cycle osallistui jälleenlaivaustoimintaan tai että jälleenlaivaustoimintaa harjoitettiin kansallisella tasolla Sri Lankassa.

               (16)

               Toiseksi tuomion 29 ja 31 kohdassa todetaan, että City Cyclen tutkimuksen aikana toimittamat tiedot eivät osoittaneet, että se oli aito tuottaja tai ettei sen kokoonpanotoiminta ollut toimenpiteiden kiertämiskäytäntö perusasetuksen 13 artiklan 2 kohdassa vahvistettujen kriteerien mukaisesti. Näin ollen riidanalaisen asetuksen johdanto-osan (124)–(127) kappaleet vahvistetaan.

               (17)

               Kolmanneksi tuomiosta seuraa yhdessä yleisen tuomioistuimen tuomion kanssa, että neuvostolla oli oikeus katsoa City Cyclen olleen tutkimuksessa yhteistyöstä kieltäytynyt osapuoli ja että Sri Lankassa esiintyi tietyssä määrin yhteistyöstä kieltäytymistä kansallisella tasolla. Näin ollen riidanalaisen asetuksen johdanto-osan (35)–(42) kappaleet vahvistetaan.

         2.   Polkumyyntitullin korjaavan vaikutuksen vaarantuminen

               (18)

               Komissio oli riidanalaisen asetuksen johdanto-osan (93)–(96) kappaleessa todennut polkumyyntitullin korjaavan vaikutuksen vaarantuvan. Tämä päätelmä vahvistetaan.

         3.   Polkumyyntiä koskeva näyttö

               (19)

               Komissio oli riidanalaisen asetuksen johdanto-osan (97) ja (98) sekä (107)–(110) kappaleessa todennut polkumyyntiä esiintyvän. Tämä päätelmä vahvistetaan.

         4.   Kiertämiskäytäntöjen esiintyminen

               (20)

               Riidanalainen asetus kumottiin, koska neuvosto ei pystynyt antamaan riidanalaisessa asetuksessa riittävää näyttöä kiertämiskäytäntöjen esiintymisestä City Cycle Industriesin osalta. Muistutettakoon, että kiertämiskäytäntöjen esiintyminen voidaan todeta muun muassa jälleenlaivauksen tai kokoonpanotoiminnan perusteella.

               (21)

               Uudelleenaloitetussa tutkimuksessa kävi ilmi, että yrityksen tasolla ei ollut saatavilla muuta näyttöä, joka tukisi jälleenlaivausta koskevaa päätelmää. Sen vuoksi riidanalaisen asetuksen johdanto-osan (78) kappaleessa ei voitu esittää muita jällenlaivausta koskevia perusteluja.

               (22)

               Saatavilla oleva näyttö osoittaa kuitenkin, että kokoonpanotoimintaan perustuvia kiertämiskäytäntöjä esiintyi. Näyttö perustui City Cyclen alkuperäisen tutkimuksen aikana toimittamiin tietoihin. Neuvosto ei ollut analysoinut kyseisiä tietoja yksityiskohtaisesti, koska se katsoi, ettei se ollut tarpeen kiertämiskäytäntöjen osoittamiseksi oikeudellisesti riittävällä tavalla. Nyt kun tuomioistuin on selventänyt sovellettavaa oikeusperiaatetta, komissio katsoo aiheelliseksi arvioida uudelleen kaiken hallinnolliseen asiakirja-aineistoon sisältyvän näytön sovellettavan oikeusperiaatteen mukaisesti.

               (23)

               Kiertämisen vastaisen tutkimuksen aikana City Cycle ilmoittautui ja pyysi vapautusta mahdollisista kiertämisen vastaisista toimenpiteistä. Kuten riidanalaisen asetuksen johdanto-osan (37), (38) ja (144) kappaleessa selostetaan, City Cycle ei pystynyt osoittamaan, että poikkeuksen myöntäminen sille olisi perusteltua. Yrityksen yhteistyö ei ollut riittävää tasoa, joten sovellettiin perusasetuksen 18 artiklan 1 kohtaa. Luotettavat tiedot yrityksen ostamien kiinalaista alkuperää olevien osien arvosta ja määrästä puuttuivat, joten oli mahdotonta todeta varmuudella, että City Cycle oli aito tuottaja, joka ei osallistunut kiertämiseen, tai että sen kokoonpanotoiminta ei ollut yhdenlainen kiertämiskäytäntö. Kuten edellä johdanto-osan (16) ja (17) kappaleessa selitetään, tuomiolla ei ollut vaikutusta näihin havaintoihin.

               (24)

               Yrityksen toimittamat tiedot osoittavat joka tapauksessa, että

                           1)

                           Kiinasta tulleiden raaka-aineiden (polkupyörän osien) arvo oli enemmän kuin 60 prosenttia kokoonpannun tuotteen osien yhteisarvosta (60/40-testi), ja

                           2)

                           kokoonpanotoiminnan aikana kyseisiin osiin tuotu lisäarvo oli alempi kuin 25 prosenttia valmistuskustannuksista (25 prosentin arvonlisäystesti).

               (25)

               Perusasetuksen 13 artiklan 2 kohdan a ja b alakohdan kriteerien mukaisesti tämä tarkoittaa sitä, että tällaisen kokoonpanotoiminnan olisi katsottava olevan kiertämiskäytäntö, koska edellä johdanto-osan (18) ja (19) kappaleessa kuvatut muut kriteerit täyttyvät.

               (26)

               Sen vuoksi olisi vahvistettava kokoonpanotoimintaan perustuvien kiertämiskäytäntöjen esiintyminen valtion tasolla Sri Lankassa sillä perusteella, että edellä esitetty yritystasolla saatavilla oleva näyttö on yleensä osoitus kiertämiskäytännöistä, ja koska Sri Lankassa yhteistyöstä kieltäytymisen aste oli korkea.

               (27)

               Näin ollen perusasetuksen 13 artiklan 2 kohdassa tarkoitetun kokoonpanotoiminnan esiintyminen Sri Lankassa vahvistettiin.

               (28)

               Päätelmien ilmoittamisen jälkeen City Cycle kiisti komission toimivallan tehdä havaintoja perusasetuksen 13 artiklan 2 kohdassa tarkoitetun kokoonpanotoiminnan esiintymisestä. Se väitti, ettei komissio voinut arvioida uudelleen kokoonpanotoimintaa koskevaa päätelmää, koska sitä ei ollut riitautettu oikeuskäsittelyissä, ja että komissio oli sen vuoksi velvollinen luopumaan jatkamasta City Cyclen vastaisia toimia.

               (29)

               Tämä väite olisi hylättävä. Ensiksikin johdanto-osan (4) ja (5) kappaleessa mainittujen unionin tuomioistuimen tuomioiden perusteella edellytys kiertämisen vastaisten toimenpiteiden käyttöönotolle liittyy perusasetuksen 13 artiklan 1 kohdassa määriteltyjen kiertämiskäytäntöjen esiintymiseen eikä kyseisten käytäntöjen tiettyyn alaryhmään. Toiseksi City Cycle tulkitsee tässä tapauksessa virheellisesti Euroopan unionin toiminnasta tehdyn sopimuksen, jäljempänä ’SEUT-sopimus’, 266 artiklassa komissiolle asetettua velvoitetta. Kuten uudelleenaloittamista koskevan ilmoituksen johdanto-osan (6) kappaleessa selvennetään, nyt käsillä olevassa menettelyssä on korjattava riidanalaisen asetuksen riittämättömiksi todettuja perusteluja Sri Lankan kiertämiskäytäntöjen esiintymiselle. Näin ollen komissiolla on toimivalta hyväksyä toimenpide uudelleen parannetuin perusteluin, jotka osoittavat selvästi, että City Cycle osallistuu kiertämiskäytäntöihin Sri Lankassa, ja tämä on täysin unionin tuomioistuimen oikeuskäytännön mukaista. Riidanalainen asetus on joka tapauksessa kumottu kokonaisuudessaan. Sen vuoksi mistään sen johdanto-osan kappaleista ei ole tullut lopullisia. Komission on sen sijaan tarpeen arvioida asiakirja-aineiston kaikkia näkökohtia uudelleen. Jos tuomioistuinmenettelyissä ei ole tapahtunut muutoksia, komissio voi vain vahvistaa alkuperäisen tutkimuksen havainnot. Riidanalainen osa eli tässä tapauksessa kiertämiskäytännöt on arvioitava uudelleen.

               (30)

               Päätelmien ilmoittamisen jälkeen City Cycle myös kiisti komission toimivallan käyttää näyttöä, jota se oli toimittanut johdanto-osan (2) kappaleessa mainittujen kiertämisen vastaisten toimenpiteiden käyttöönottoon johtaneen tutkimuksen aikana, ja päätyä erilaiseen päätelmään.

               (31)

               Myös tämä väite olisi hylättävä. Komissiolla nimittäin on oikeus arvioida eri tavalla jo toimitettu näyttö, kunhan tällainen uusi arviointi on perusasetuksen 13 artiklan, sellaisena kuin unionin tuomioistuimet ovat sitä tulkinneet, mukainen ja City Cyclella on ollut täydet mahdollisuudet esittää uudesta arvioinnista huomautuksia. Kuten seuraavissa kappaleissa selitetään, City Cycle on saanut kaikki sille kuuluvat oikeudet esittää huomautuksia uudesta arvioinnista. City Cyclen toimittamat huomautukset eivät kuitenkaan muuttaneet komission päätelmää, jonka mukaan yritys harjoitti kiertämiskäytäntöjä.

               (32)

               Täydentävien päätelmien ilmoittamisen jälkeen City Cycle ei edelleenkään hyväksynyt komission lähestymistapaa, jossa asiakirja-aineistossa saatavilla oleva näyttö arvioitiin uudelleen. Se väitti, että unionin tuomioistuimen tuomion jälkeen komissiolla oli oikeus korjata ainoastaan jälleenlaivausta koskeva päätelmä mutta ei kokoonpanotoimintaa koskevaa päätelmää.

               (33)

               Tämä väite olisi hylättävä. Tällä asetuksella komissio korjaa päätelmät, jotka koskevat kiertämiskäytäntöjä, joiden esiintyminen voidaan todeta muun muassa jälleenlaivauksen tai kokoonpanotoiminnan perusteella, kuten johdanto-osan (20) kappaleessa todetaan. Riidanalaisessa asetuksessa komissio ei arvioinut, osallistuiko City Cycle kokoonpanotoimintaan, koska se päätteli yrityksen osallistuvan jälleenlaivaustoimintaan. Johdanto-osan (22) kappaleessa selostettujen tuomioistuimen selvennysten jälkeen komissio arvioi uudelleen, osallistuiko City Cycle kiertämiskäytäntöihin. Komission päätelmä oli seuraava: ensiksikään yrityksen tasolla ei ollut saatavilla sellaista lisänäyttöä, joka tukisi jälleenlaivausta koskevaa päätelmää, kuten johdanto-osan (21) kappaleessa todetaan; toiseksi City Cyclen todettiin kiistattomasti, sen itse tutkimuksen aikana toimittamien tietojen arvioinnin perusteella, osallistuvan kiertämiseen kokoonpanotoiminnalla, kuten johdanto-osan (23) ja (24) kappaleessa selitetään.

               (34)

               Päätelmien ilmoittamisen jälkeen City Cycle esitti lisähuomioita laskentamenetelmästä, jota komissio käytti 60/40-testin ja 25 prosentin arvonlisäystestin tekemiseen perusasetuksen 13 artiklan 2 kohdan b alakohdan nojalla. City Cycle väitti ensinnäkin, että komission laskelma perustui puutteellisiin tietoihin eli pelkästään välituotteisiin, joita ostettiin kiertämisen vastaisen tutkimuksen raportointikaudella. Toiseksi se väitti, että komissio ei ottanut tiettyjä tietoja huomioon ja näin ollen virheellisesti hylkäsi City Cyclen ehdottaman myyntiin perustuvan jakosuhteen. Lopuksi City Cycle esitti, että tietyt raportointikauden ulkopuolella päivätyt laskut ja/tai laskut, jotka ilmoitettiin ilman päivämäärää tai väärässä muodossa, olisi jätettävä pois laskelmista. Nämä väitteet esitettiin uudelleen täydentävien päätelmien ilmoittamisen jälkeen esittämättä mitään uusia asiaa koskevia seikkoja.

               (35)

               Menetelmän osalta selvennetään, että 60/40-testi ei perustunut pelkästään vapautuspyyntölomakkeen taulukossa F.2 toimitettuihin välituotteita koskeviin tietoihin vaan myös niiden polkupyörän osien ilmoitettuihin valmistuskustannuksiin, joiden väitettiin olevan City Cyclen valmistamia. Lisäksi 25 prosentin arvonlisäystesti tehtiin välituotteiden jalostuskustannusten eli vapautuspyyntölomakkeen taulukossa F.4.2 ilmoitettujen polkupyörien kokoonpanokustannusten perusteella. Komissio otti näitä tietoja myös taulukosta F.2, koska City Cycle ei toimittanut Kiinasta hankittujen ja muualta hankittujen polkupyörän osien välistä jaottelua taulukossa F.4.2, kuten pyydettiin.

               (36)

               Jakomenetelmän käyttöä koskevan huomautuksen osalta komissio toteaa, että kyseisen menetelmän perusteella saatuja tietoja ei pystytty täsmäyttämään tarkastettuihin tileihin. Paikalla tehdyn tarkastuksen aikana tämä epäjohdonmukaisuus tuotiin selvästi esiin City Cyclelle. City Cycle ei käyttänyt mitään kirjanpito-ohjelmaa, vaan kirjanpito tehtiin paperille ja Excel-taulukoihin. Yrityksellä ei ollut käytössä järjestelmää tuontiosien alkuperän seuraamiseksi, ja ainoastaan se voitiin yksilöidä, olivatko tietyt osat paikallisesti hankittuja vai tuotuja. Lisäksi yritys myönsi, ettei se merkinnyt kirjanpitoonsa ostamiensa osien alkuperää. Siitä syystä City Cycle käytti vapautuspyyntölomakkeessa pyydettyjen alkuperää koskevien tietojen ilmoittamiseen polkupyörien myyntiin perustuvaa jakoperustetta. City Cyclen käyttämää jakoperustetta ei kuitenkaan voitu täsmäyttää tarkastettuihin tileihin, ja yritys myönsi itsekin, että kyseiseltä osin toimitetut luvut olivat virheellisiä. Sen vuoksi jakomenetelmän käyttöä koskevat väitteet ja näin ollen myös kyseisen menetelmän perusteella toimitetut tiedot hylättiin, koska niiden todettiin olevan ristiriidassa tarkastettujen tilien kanssa, ja komissio käytti niiden sijasta vapautuspyyntölomakkeen muissa taulukoissa toimitettuja tarvittavia tietoja.

               (37)

               Johdanto-osan (34) kappaleessa mainittujen laskujen osalta komissio totesi pyynnön olevan perusteltu ja jätti kyseiset laskut pois 60/40-testiä ja 25 prosentin arvonlisäystestiä varten tehdyistä laskelmista. Todettiin, ettei tällä ollut vaikutusta lopputulokseen, eli kiinalaisten raaka-aineiden (polkupyörän osien) osuus oli yhä yli 60 prosenttia kokoonpannun tuotteen osien yhteisarvosta ja kokoonpanotoiminnan aikana kyseisiin osiin tuotu lisäarvo oli yhä alempi kuin 25 prosenttia valmistuskustannuksista.

               (38)

               Täydentävien päätelmien ilmoittamisen jälkeen City Cycle väitti, ettei komissio ottanut huomioon sitä, että City Cycle on perinteinen polkupyöränvalmistaja Sri Lankan kotimarkkinoilla ja toimii Sri Lankan tulliviranomaisten valvonnassa. Tämä väite hylätään, koska se on tämän arvioinnin kannalta merkityksetön, sillä analyysi tehdään perusasetuksen 13 artiklan perusteella.

               (39)

               Näin ollen kaikki huomautukset laskentamenetelmästä, jota komissio käytti 60/40-testin ja 25 prosentin arvonlisäystestin tekemiseen perusasetuksen 13 artiklan 2 kohdan b alakohdan nojalla, hylätään.

         5.   Vapauttamista koskeva pyyntö

               (40)

               Koska yritys ei tehnyt riittävästi yhteistyötä eikä pystynyt omien tietojensa perusteella osoittamaan, ettei se kiertänyt toimenpiteitä, City Cyclen perusasetuksen 13 artiklan 4 kohdan nojalla esittämää vapauttamista koskevaa pyyntöä ei voitu katsoa oikeutetuksi.

         6.   Asianomaisten osapuolten esittämät huomautukset

               (41)

               Komissio vastaanotti huomautuksia City Cyclelta ja unionin tuotannonalalta.

               (42)

               City Cycle väitti, että komissio ei voinut muuttaa kokoonpanotoimintaa koskevia päätelmiään, koska riidanalaisessa asetuksessa pääteltiin, että kokoonpanotoiminnan esiintymistä Sri Lankassa ei voitu vahvistaa, eikä tätä seikkaa riitautettu tuomioistuimissa. Väite toistettiin päätelmien ilmoittamisen jälkeen. Edellä esitetyistä syistä tämä väite olisi hylättävä.

               (43)

               On huomattava, että yrityksen omien, sen itse ilmoittamien tietojen perusteella ja etenkin tietojen puutteellisuuden vuoksi oli mahdotonta päätellä kiistattomasti, että City Cycle oli aito tuottaja tai että sen kokoonpanotoiminta ei ollut kiertämiskäytäntö. Sen vuoksi yritystä ei voitu vapauttaa kiertämisen vastaisista tulleista. Yrityksen omat tiedot kuitenkin osoittivat, että kiinalaisten raaka-aineiden (polkupyörän osien) osuus oli yhä yli 60 prosenttia kokoonpannun tuotteen osien yhteisarvosta ja kokoonpanotoiminnan aikana kyseisiin osiin tuotu lisäarvo oli alempi kuin 25 prosenttia valmistuskustannuksista. Tämän näytön yhdessä sen kanssa, että yhteistyöstä kieltäytymisen aste oli korkea, voitaisiin katsoa olevan osoitus kiertämiskäytäntöjen esiintymisestä asianomaisessa maassa.

               (44)

               City Cycle myös väitti, ettei komissio voinut aloittaa tutkimusta uudelleen ilmoituksella tarkoituksenaan antaa uudestaan lopullinen asetus tai muuttaa riidanalaista asetusta, koska perusasetuksen 13 artiklan 3 kohdassa säädetään, että komissio voi panna vireille kiertämisen vastaisen tutkimuksen ainoastaan komission asetuksella. Lisäksi se väitti, että vaikka komissio katsoo, ettei tuomioistuin ole mitätöinyt koko menettelyä, se ei voi jättää antamatta muodollista asetusta.

               (45)

               Väite toistettiin päätelmien ilmoittamisen jälkeen. City Cycle väitti erityisesti, että kiertämisen vastaisen tutkimuksen uudelleen aloittaminen ilmoituksella rajoittaisi sen oikeutta tehokkaaseen oikeussuojaan. Tämä väite hylättiin, sillä ilmoitus on ainoastaan valmisteleva toimi ja City Cycle voi käyttää oikeuttaan tehokkaaseen oikeussuojaan tähän asetukseen nähden.

               (46)

               Olisi myös huomattava, että komissio ei pannut vireille uutta tutkimusta vaan aloitti uudelleen kiertämisen vastaisten toimenpiteiden hyväksymiseen johtaneen tutkimuksen voidakseen korjata kyseisen tutkimuksen lainvastaisuudet, jotka unionin tuomioistuin yksilöi tuomiossaan.

               (47)

               Lisäksi City Cycle väitti, että sen polkupyörien tuonnin kirjaamisvelvoite perustuu tosiseikkoja koskevaan virheeseen ja virheellisiin perusteluihin, sillä City Cyclen kokoonpanotoimintaa ei vahvistettu riidanalaisessa asetuksessa. Siksi se väitti, että edellytykset kirjaamisvelvoitetta koskevan asetuksen antamiselle eivät täyttyneet.

               (48)

               Tutkimuksen uudelleenaloittaminen paljasti kuitenkin, kuten edellä (24) kappaleessa selitetään, että jo toimenpiteiden laajentamiseen vuonna 2013 johtaneessa tutkimuksessa saatu yritystason näyttö osoitti kiertämiskäytäntöjen esiintymisen. Kun otetaan huomioon kiertämisen vastaisen välineen erityisluonne eli se, että se on tarkoitettu suojaamaan polkumyynnin vastaisen välineen tehokkuutta, tuonnin kirjaaminen on normaali käytäntö, jolla lisätään välineen tehokkuutta. Sen vuoksi City Cyclen väite siitä, että edellytykset kirjaamisvelvoitetta koskevan asetuksen antamiselle eivät täyttyneet, hylätään.

               (49)

               Lisäksi City Cycle pyysi komissiota kumoamaan srilankalaisille polkupyörien tuojille, muun muassa City Cyclelle, asetetut kiertämisen vastaiset tullit.

               (50)

               Tältä osin olisi huomattava, että City Cycle ei täsmentänyt, millä oikeusperustalla komission pitäisi kumota srilankalaisia polkupyörien tuojia koskevat kiertämisen vastaiset toimenpiteet. Kuten johdanto-osan (3) ja (4) kappaleessa todetaan, tuomiolla ei kumottu riidanalaista asetusta kokonaan vaan ainoastaan City Cyclen osalta. Näin ollen tämä pyyntö hylättiin.

               (51)

               Päätelmien ilmoittamisen jälkeen City Cycle väitti, että alkuperäisten toimenpiteiden laajentaminen uudelleen koskemaan City Cyclea kirjaamispäivästä alkaen oli perusteetonta ja ettei komissio voi asettaa tulleja pidemmäksi ajaksi kuin alkuperäiset toimenpiteet kestivät, ja niiden voimassaolo päättyy viiden vuoden kuluttua riidanalaisen asetuksen hyväksymisestä eli 28 päivänä toukokuuta 2018. Väite esitettiin uudestaan täydentävien päätelmien ilmoittamisen jälkeen.

               (52)

               Unionin tuomioistuimen vakiintuneen oikeuskäytännön mukaan polkumyynnin vastaista tullia koskevan asetuksen laajentamisen ainoa tarkoitus on varmistaa kyseisen tullin vaikuttavuus ja estää sen kiertäminen. Näin ollen lopullisen polkumyyntitullin laajentamista koskeva toimenpide on tämän tullin käyttöönottoa koskevaan alkuperäiseen toimenpiteeseen nähden ainoastaan liitännäinen toimenpide, jolla suojataan lopullisten toimenpiteiden soveltamisen tehokkuutta.

               (53)

               Polkumyynnin vastaiset toimenpiteet laajennettiin koskemaan muun muassa City Cyclen vientiä Sri Lankasta unionin markkinoille Kiinasta peräisin olevien polkupyörien tuonnissa perusasetuksen 13 artiklan nojalla käyttöön otettuja toimenpiteitä koskevan kiertämisen vastaisen tutkimuksen jälkeen, kuten tämän asetuksen johdanto-osan (2) kappaleessa todetaan. Näin ollen riidanalaisella asetuksella käyttöön otetut kiertämisen vastaiset toimenpiteet pysyvät voimassa niin kauan kuin Kiinasta peräisin olevien polkupyörien tuontia koskevat alkuperäiset toimenpiteet ovat voimassa. Siksi väite, jonka mukaan komissio ei voi ottaa käyttöön City Cyclen vientiä Sri Lankasta unioniin koskevia toimenpiteitä, jotka ovat voimassa 28 päivän toukokuuta 2018 jälkeen, hylätään, sillä se perustuu perusasetuksen 13 artiklan virheelliseen tulkintaan.

               (54)

               Lisäksi City Cycle väitti täydentävien päätelmien ilmoittamisen jälkeen, että komissio ei voi loputtomasti jatkaa kiertämisen vastaisten tullien voimassaoloa tutkimatta uudelleen viejien kiertämiskäytäntöjä, kun kiinalaisten viejien polkumyyntikäytäntöjä arvioidaan uudelleen aina viiden vuoden välein.

               (55)

               Väite olisi hylättävä, sillä se perustuu perusasetuksen 11 ja 13 artiklan virheelliseen tulkintaan. Komissio arvioi uudelleen voimassa olevia polkumyynnin vastaisia toimenpiteitä unionin tuotannonalan esittämän pyynnön perusteella. Jos tällaista pyyntöä ei esitetä, polkumyynnin vastaisten toimenpiteiden voimassaolo päättyy viiden vuoden ajanjakson kuluessa umpeen. Lisäksi kiertämisen vastaiset toimenpiteet pysyvät voimassa niin kauan kuin alkuperäiset toimenpiteet ovat voimassa, kuten johdanto-osan (53) kappaleessa selitetään. Voimassa olevia kiertämisen vastaisia toimenpiteitä voidaan kuitenkin arvioida uudelleen näiden toimenpiteiden kohteena olevien yritysten esittämän pyynnön perusteella.

         D.   ILMOITTAMINEN OSAPUOLILLE

               (56)

               Osapuolille ilmoitettiin keskeisistä tosiseikoista ja huomioista, joiden perusteella yrityksen City Cycle harjoittamassa polkupyörien tuonnissa, riippumatta siitä, onko alkuperämaaksi ilmoitettu Sri Lanka, aiottiin ottaa uudelleen käyttöön lopullinen polkumyyntitulli. Osapuolille annettiin myös määräaika, jonka kuluessa niillä oli mahdollisuus tehdä tästä päätelmien ilmoittamisesta johtuvia huomautuksia.

               (57)

               Osapuolten toimittamat kirjalliset huomautukset tutkittiin ja otettiin tarvittaessa huomioon.

         E.   TOIMENPITEIDEN KÄYTTÖÖNOTTO

               (58)

               Edellä esitetyn perusteella katsotaan aiheelliseksi laajentaa uudelleen alkuperäiset toimenpiteet koskemaan yrityksen City Cycle Industries Sri Lankasta lähettämien moottorittomien polkupyörien (myös kolmipyöräisten tavarankuljetuspolkupyörien, ei kuitenkaan yksipyöräisten), jotka luokitellaan tällä hetkellä CN-koodeihin ex 8712 00 30 ja ex 8712 00 70 (Taric-koodit 8712003010 ja 8712007091), tuontia riippumatta siitä, onko alkuperämaaksi ilmoitettu Sri Lanka.

               (59)

               Kun otetaan huomioon kiertämisen vastaisen välineen erityisluonne eli se, että se on tarkoitettu suojaamaan polkumyynnin vastaisen välineen tehokkuutta, ja koska tutkimuksessa tuli yrityksen ilmoittamien tietojen perusteella esiin näyttöä, joka viittaa kiertämiskäytäntöjen esiintymiseen, komissio katsoo aiheelliseksi ottaa toimenpiteet uudelleen käyttöön kirjaamispäivästä alkaen.

               (60)

               Tämä asetus on asetuksen (EU) 2016/1036 15 artiklan 1 kohdalla perustetun komitean lausunnon mukainen.

         ON HYVÄKSYNYT TÄMÄN ASETUKSEN:
   1 artikla
   1.   Laajennetaan Kiinan kansantasavallasta peräisin olevien moottorittomien polkupyörien (myös kolmipyöräisten tavarankuljetuspolkupyörien, ei kuitenkaan yksipyöräisten) tuonnissa käyttöön otettu lopullinen polkumyyntitulli koskemaan yrityksen City Cycle Industries Sri Lankasta lähettämien moottorittomien polkupyörien (myös kolmipyöräisten tavarankuljetuspolkupyörien, ei kuitenkaan yksipyöräisten), jotka luokitellaan tällä hetkellä CN-koodeihin ex 8712 00 30 ja ex 8712 00 70 (Taric-koodit 8712003010 ja 8712007091), tuontia (Taric-lisäkoodi B131) riippumatta siitä, onko alkuperämaaksi ilmoitettu Sri Lanka.
   2.   Tämän artiklan 1 kohdalla käyttöön otettu tulli kannetaan Sri Lankasta lähetetystä tuonnista, joka on kirjattu täytäntöönpanoasetuksen (EU) 2017/678 1 artiklan mukaisesti, riippumatta siitä, onko alkuperämaaksi ilmoitettu Sri Lanka.
   2 artikla
   Tulliviranomaiset velvoitetaan lopettamaan täytäntöönpanoasetuksen (EU) 2017/678 1 artiklan mukaisesti tapahtuva tuonnin kirjaaminen.
   3 artikla
   Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 9 päivänä tammikuuta 2018.

            Komission puolesta

            Puheenjohtaja

         Jean-Claude JUNCKER

      (1)  EUVL L 176, 30.6.2016, s. 21.

      (2)  Neuvoston täytäntöönpanoasetus (EU) N:o 990/2011, annettu 3 päivänä lokakuuta 2011, lopullisen polkumyyntitullin käyttöön ottamisesta Kiinan kansantasavallasta peräisin olevien polkupyörien tuonnissa asetuksen (EY) N:o 1225/2009 11 artiklan 2 kohdan mukaisen toimenpiteiden voimassaolon päättymistä koskevan tarkastelun jälkeen (EUVL L 261, 6.10.2011, s. 2).

      (3)  Neuvoston täytäntöönpanoasetus (EU) N:o 501/2013, annettu 29 päivänä toukokuuta 2013, Kiinan kansantasavallasta peräisin olevien polkupyörien tuonnissa täytäntöönpanoasetuksella (EU) N:o 990/2011 käyttöön otetun lopullisen polkumyyntitullin laajentamisesta koskemaan Indonesiasta, Malesiasta, Sri Lankasta ja Tunisiasta lähtöisin olevien polkupyörien tuontia riippumatta siitä, onko alkuperämaaksi ilmoitettu Indonesia, Malesia, Sri Lanka tai Tunisia (EUVL L 153, 5.6.2013, s. 1).

      (4)  Asia T-413/13 City Cycle Industries v. neuvosto.

      (5)  EUVL C 146, 4.5.2015, s. 38.

      (6)  Asia C-260/15 P, neuvosto v. City Cycle Industries.

      (7)  Asia C-254/15 P, komissio v. City Cycle Industries.

      (8)  Asia C-248/15 P, Maxcom v. City Cycle Industries.

      (9)  Yhdistetyissä asioissa C-247/15 P, C-253/15 P ja C-259/15 P samana päivänä antamassaan tuomiossa unionin tuomioistuin kumosi yleisen tuomioistuimen 19 päivänä maaliskuuta 2015 asiassa T-412/13 Chin Haur Indonesia PT v. Euroopan unionin neuvosto antaman tuomion ja hylkäsi Chin Haurin asetusta (EU) N:o 501/2013 vastaan esittämän kumoamiskanteen. Kyseisessä asiassa unionin tuomioistuin totesi tuomion 98 kohdassa, että neuvosto oli riittävällä tavalla selittänyt todisteet, jotka koskivat Indonesian kiertämiskäytäntöjä.

      (10)  Asia T-2/95, Industrie des poudres sphériques (IPS) v. neuvosto (Kok. 1998, s. II-3939).

      (11)  Asia C-458/98 P, Industrie des poudres sphériques (IPS) v. neuvosto (Kok. 2000, s. I-08147).

      (12)  Ilmoitus unionin yleisen tuomioistuimen asiassa T-413/13 City Cycle Industries v. Euroopan unionin neuvosto 19. maaliskuuta 2015 antamasta tuomiosta ja unionin tuomioistuimen 26. tammikuuta 2017 asioissa C-248/15 P, C-254/15 P ja C-260/15 P antamasta tuomiosta, jotka koskevat Kiinan kansantasavallasta peräisin olevien polkupyörien tuonnissa täytäntöönpanoasetuksella (EU) N:o 990/2011 käyttöön otetun lopullisen polkumyyntitullin laajentamisesta koskemaan Indonesiasta, Malesiasta, Sri Lankasta ja Tunisiasta lähtöisin olevien polkupyörien tuontia riippumatta siitä, onko alkuperämaaksi ilmoitettu Indonesia, Malesia, Sri Lanka tai Tunisia, annettua neuvoston täytäntöönpanoasetusta (EU) N:o 501/2013 (2017/C 113/05) (EUVL C 113, 11.4.2017, s. 4).

      (13)  Komission täytäntöönpanoasetus (EU) 2017/678, annettu 10 päivänä huhtikuuta 2017, Sri Lankasta lähetettyjen polkupyörien tuonnin asettamisesta kirjaamisvelvoitteen alaiseksi yrityksen City Cycle Industries osalta riippumatta siitä, onko alkuperämaaksi ilmoitettu Sri Lanka vai ei (EUVL L 98, 11.4.2017, s. 7).


title: Komission täytäntöönpanoasetus (EU) 2018/49, annettu 11 päivänä tammikuuta 2018, neuvoston täytäntöönpanoasetuksen (EU) N:o 501/2013 muuttamisesta Euroopan parlamentin ja neuvoston asetuksen (EU) 2016/1036 11 artiklan 4 kohdan ja 13 artiklan 4 kohdan mukaisen uutta viejää koskevan tarkastelun jälkeen

text:
               12.1.2018

               FI

               Euroopan unionin virallinen lehti

               L 7/31

         KOMISSION TÄYTÄNTÖÖNPANOASETUS (EU) 2018/49,
   annettu 11 päivänä tammikuuta 2018,
   neuvoston täytäntöönpanoasetuksen (EU) N:o 501/2013 muuttamisesta Euroopan parlamentin ja neuvoston asetuksen (EU) 2016/1036 11 artiklan 4 kohdan ja 13 artiklan 4 kohdan mukaisen uutta viejää koskevan tarkastelun jälkeen
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon polkumyynnillä muista kuin Euroopan unionin jäsenvaltioista tapahtuvalta tuonnilta suojautumisesta 8 päivänä kesäkuuta 2016 annetun Euroopan parlamentin ja neuvoston asetuksen (EU) 2016/1036 (1), jäljempänä ’perusasetus’, ja erityisesti sen 11 artiklan 4 kohdan, 13 artiklan 4 kohdan ja 14 artiklan 5 kohdan,
   sekä katsoo seuraavaa:
   A.   VOIMASSA OLEVAT TOIMENPITEET

               (1)

               Neuvosto muutti 29 päivänä toukokuuta 2013 perusasetuksen 11 artiklan 3 kohdan mukaisen välivaiheen tarkastelun jälkeen asetuksella (EU) N:o 502/2013 (2) lopullisen polkumyyntitullin käyttöön ottamisesta Kiinan kansantasavallasta peräisin olevien polkupyörien tuonnissa annettua neuvoston täytäntöönpanoasetusta (EU) N:o 990/2011 (3), jäljempänä ’voimassa olevat toimenpiteet’.

               (2)

               Samana päivänä neuvosto laajensi täytäntöönpanoasetuksella (EU) N:o 501/2013 (4) Kiinan kansantasavallasta, jäljempänä ’Kiina’, peräisin olevien polkupyörien tuonnissa käyttöön otetut toimenpiteet koskemaan Indonesiasta, Malesiasta, Sri Lankasta ja Tunisiasta lähetettyjen polkupyörien tuontia riippumatta siitä, onko alkuperämaaksi ilmoitettu Indonesia, Malesia, Sri Lanka tai Tunisia, jäljempänä ’laajennetut toimenpiteet’.

               (3)

               Komissio laajensi 18 päivänä toukokuuta 2015 täytäntöönpanoasetuksella (EU) 2015/776 (5) Kiinan kansantasavallasta peräisin olevien polkupyörien tuonnissa käyttöön otetut toimenpiteet koskemaan Kambodžasta, Pakistanista ja Filippiineiltä lähetettyjen polkupyörien tuontia riippumatta siitä, onko niiden alkuperämaaksi ilmoitettu Kambodža, Pakistan tai Filippiinit.

         B.   TÄMÄNHETKINEN MENETTELY

   1.   Tarkastelupyyntö

               (4)

               Komissiota on pyydetty myöntämään perusasetuksen 11 artiklan 4 kohdan ja 13 artiklan 4 kohdan mukainen vapautus polkumyynnin vastaisista toimenpiteistä, joita sovelletaan Kiinasta peräisin olevien polkupyörien tuonnissa laajennettuna koskemaan Indonesiasta, Malesiasta, Sri Lankasta ja Tunisiasta lähetettyä polkupyörien tuontia riippumatta siitä, onko tuotteiden alkuperämaaksi ilmoitettu Indonesia, Malesia, Sri Lanka tai Tunisia.

               (5)

               Pyynnön esitti 13 päivänä syyskuuta 2016 Tunisiassa, jäljempänä ’asianomainen maa’, toimiva polkupyörien vientiä harjoittava tuottaja Look Design System SA, jäljempänä ’pyynnön esittäjä’.

               (6)

               Pyynnön esittäjä väitti, ettei se ole etuyhteydessä yhteenkään asianomaisessa maassa toimivaan viejään tai tuottajaan, joihin sovelletaan polkupyöriä koskevia laajennettuja toimenpiteitä.

               (7)

               Pyynnön esittäjä väitti myös, että se ei vienyt polkupyöriä unioniin laajennettujen toimenpiteiden käyttöönottoon johtaneessa tutkimuksessa käytetyn raportointijakson eli 1 päivän syyskuuta 2011 ja 31 päivän elokuuta 2012 välisenä aikana, jäljempänä ’alkuperäinen raportointijakso’.

               (8)

               Lisäksi pyynnön esittäjä väitti, että se ei ole kiertänyt voimassa olevia toimenpiteitä.

               (9)

               Lopuksi pyynnön esittäjä antoi näyttöä siitä, että se on vienyt tarkastelun kohteena olevaa tuotetta unioniin elokuussa 2016.

         2.   Uutta viejää koskevan tarkastelun vireillepano

               (10)

               Kun komissio oli todennut, että oli olemassa riittävä näyttö tutkimuksen panemiseksi vireille perusasetuksen 11 artiklan 4 kohdan ja 13 artiklan 4 kohdan nojalla sen määrittämiseksi, voidaanko laajennetuista toimenpiteistä myöntää vapautus pyynnön esittäjälle, ja että asianomaiselle unionin tuotannonalalle oli annettu mahdollisuus esittää huomautuksia, se pani täytäntöönpanoasetuksella (EU) 2017/777 (6) vireille täytäntöönpanoasetuksen (EU) N:o 501/2013 tarkastelun pyynnön esittäjän osalta.

               (11)

               Täytäntöönpanoasetuksella (EU) 2017/777 kumottiin polkupyöriä koskeva polkumyyntitulli, joka oli otettu käyttöön täytäntöönpanoasetuksella (EU) N:o 501/2013 pyynnön esittäjän valmistaman ja unioniin vientiä varten myymän tarkasteltavana olevan tuotteen tuonnissa. Samalla tulliviranomaiset velvoitettiin perusasetuksen 14 artiklan 5 kohdan nojalla toteuttamaan tarvittavat toimenpiteet tällaisen tuonnin kirjaamiseksi.

         3.   Tarkastelun kohteena oleva tuote

               (12)

               Tarkastelun kohteena ovat Indonesiasta, Malesiasta, Sri Lankasta ja Tunisiasta lähetetyt moottorittomat polkupyörät (myös kolmipyöräiset tavarankuljetuspyörät, ei kuitenkaan yksipyöräiset), jotka tällä hetkellä luokitellaan CN-koodeihin ex 8712 00 30 ja ex 8712 00 70 (Taric-koodit 8712003010 ja 8712007091), riippumatta siitä, onko alkuperämaaksi ilmoitettu Indonesia, Malesia, Sri Lanka tai Tunisia.

         4.   Asianomaiset osapuolet

               (13)

               Komissio ilmoitti tarkastelun vireillepanosta virallisesti unionin tuotannonalalle, pyynnön esittäjälle ja tarkastelun vireille panneen viejämaan edustajille. Asianomaisille osapuolille annettiin tilaisuus esittää näkökantansa kirjallisesti ja tulla kuulluiksi.

               (14)

               Komissio lähetti pyynnön esittäjälle vapautuksen pyytämistä koskevan lomakkeen, jonka tämä palautti täytettynä asetetussa määräajassa.

               (15)

               Komissio pyrki tarkistamaan kaikki pyynnön esittäjän uuden viejän aseman määrittämisen ja laajennetuista toimenpiteistä vapauttamista koskevan pyynnön kannalta tarpeellisina pitämänsä tiedot. Pyynnön esittäjän tiloihin Tunisiassa tehtiin tarkastuskäynti.

         5.   Raportointijakso ja tutkimusajanjakso

               (16)

               Raportointijakso alkoi 1 päivänä huhtikuuta 2016 ja päättyi 31 päivänä maaliskuuta 2017, ja toimenpiteiden korjaavien vaikutusten arvioimisen kannalta merkittävä tutkimusajanjakso alkoi 1 päivänä tammikuuta 2011 ja päättyi 31 päivänä maaliskuuta 2017.

         C.   TUTKIMUKSEN TULOKSET

   1.   Uuden viejän kelpoisuus

               (17)

               Komissio tutki, täyttyivätkö perusasetuksen 11 artiklan 4 kohdan mukaiset kolme edellytystä uuden viejän aseman myöntämiseksi.

               (18)

               Tutkimuksessa varmistui, että kyseinen yritys ei ollut vienyt tarkasteltavana olevaa tuotetta alkuperäisen raportointijakson aikana, joten ensimmäinen edellytys täyttyy. Pyynnön esittäjä osoitti myös, ettei sillä ollut suoria tai välillisiä yhteyksiä yhteenkään sellaiseen tunisialaiseen vientiä harjoittavaan tuottajaan, johon sovellettiin tarkasteltavana olevan tuotteen osalta laajennettuja toimenpiteitä, joten toinen edellytys täyttyy. Lisäksi tutkimus osoitti, että pyynnön esittäjä oli aloittanut tarkasteltavana olevan tuotteen viennin unioniin vasta alkuperäisen raportointijakson jälkeen, joten kolmas edellytys täyttyy.

               (19)

               Tämän perusteella komissio totesi, että yritystä olisi pidettävä perusasetuksen 11 artiklan 4 kohdan mukaisena uutena viejänä, minkä vuoksi vapauttamista koskeva pyyntö olisi arvioitava sen mukaisesti.

         2.   Vapauttamista koskeva pyyntö

               (20)

               Pyynnön esittäjän raaka-aineiden (polkupyörän osien) lähteet ja tuotantokustannukset analysoitiin, jotta voitiin määrittää, harjoittiko se perusasetuksen 13 artiklan 2 kohdan mukaista kokoonpanotoimintaa.

               (21)

               Tutkimuksessa kävi ilmi, että unioniin raportointijaksolla viedyissä polkupyörissä ei ollut Kiinasta peräisin olevia polkupyörän osia. Osat olivat enimmäkseen peräisin muista maista, ja Kiinasta peräisin olevien raaka-aineiden (polkupyörän osien) osuus oli näin ollen vähemmän kuin 60 prosenttia kokoonpantavan tuotteen osien kokonaisarvosta (60/40-testi).

               (22)

               Koska pyynnön esittäjä läpäisi 60/40-testin, ei ollut tarpeen arvioida, oliko kokoonpanossa tai valmistuksessa käytettävien osien arvonlisäys enemmän kuin 25 prosenttia valmistuskustannuksista. Ei ollut myöskään tarpeen arvioida, kumoutuivatko tullin korjaavat vaikutukset hintojen ja/tai määrien osalta ja oliko todisteita polkumyynnistä, kuten perusasetuksen 13 artiklan 2 kohdan c alakohdassa säädetään.

               (23)

               Mitään näyttöä ei saatu myöskään siitä, että pyynnön esittäjä ostaisi polkupyöriä Kiinasta tai että se jälleenlaivaisi Kiinassa valmistettuja polkupyöriä unioniin.

               (24)

               Sen vuoksi komissio totesi, että pyynnön esittäjä on aito polkupyörien valmistaja, joka ei ole etuyhteydessä yhteenkään Kiinassa sijaitsevaan polkupyörien valmistajaan. Näin ollen komissio päätti vapauttaa pyynnön esittäjän laajennetuista toimenpiteistä.

         D.   KIRJAAMINEN

               (25)

               Edellä esitettyjen päätelmien perusteella täytäntöönpanoasetuksella (EU) 2017/777 määrätyn tuonnin kirjaamisvelvoitteen olisi päätyttävä ilman minkäänlaista polkumyyntitullien taannehtivaa kantamista.

         E.   ILMOITTAMINEN OSAPUOLILLE

               (26)

               Asianomaisille osapuolille ilmoitettiin olennaisista tosiasioista ja näkökohdista, joiden perusteella aiottiin myöntää pyynnön esittäjälle vapautus laajennetuista toimenpiteistä ja muuttaa täytäntöönpanoasetusta (EU) N:o 501/2013. Asianosaisilta osapuolilta ei saatu huomautuksia, joiden perusteella olisi muutettava päätöstä vapauttaa pyynnön esittäjä laajennetuista toimenpiteistä.

               (27)

               Tämä asetus on perusasetuksen 15 artiklan 1 kohdalla perustetun komitean lausunnon mukainen,

         ON HYVÄKSYNYT TÄMÄN ASETUKSEN:
   1 artikla
   1.   Lisätään täytäntöönpanoasetuksen (EU) N:o 501/2013 1 artiklan 1 kohdassa olevaan taulukkoon Tunisian tuottajia koskevaan kohtaan teksti seuraavasti:

               Maa

               Yritys

               Taric-lisäkoodi

               Tunisia

                           Look Design System

                           Route de Tunis Km6 – BP 18, 8020 Soliman, Tunisia

               C206

         2.   Tulliviranomaiset velvoitetaan lopettamaan Tunisiasta peräisin olevan, Look Design System SA:n valmistaman tarkasteltavana olevan tuotteen tuonnin kirjaaminen ilman minkäänlaista polkumyyntitullien taannehtivaa kantamista.
   3.   Jollei toisin säädetä, sovelletaan tulleja koskevia voimassa olevia tullimääräyksiä.
   2 artikla
   Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 11 päivänä tammikuuta 2018.

            Komission puolesta

            Puheenjohtaja

         Jean-Claude JUNCKER

      (1)  EUVL L 176, 30.6.2016, s. 21.

      (2)  Neuvoston asetus (EU) N:o 502/2013, annettu 29 päivänä toukokuuta 2013, asetuksen (EY) N:o 1225/2009 11 artiklan 3 kohdan mukaisen välivaiheen tarkastelun jälkeen tapahtuvasta lopullisen polkumyyntitullin käyttöön ottamisesta Kiinan kansantasavallasta peräisin olevien polkupyörien tuonnissa annetun täytäntöönpanoasetuksen (EU) N:o 990/2011 muuttamisesta (EUVL L 153, 5.6.2013, s. 17).

      (3)  Neuvoston täytäntöönpanoasetus (EU) N:o 990/2011, annettu 3 päivänä lokakuuta 2011, lopullisen polkumyyntitullin käyttöön ottamisesta Kiinan kansantasavallasta peräisin olevien polkupyörien tuonnissa asetuksen (EY) N:o 1225/2009 11 artiklan 2 kohdan mukaisen toimenpiteiden voimassaolon päättymistä koskevan tarkastelun jälkeen (EUVL L 261, 6.10.2011, s. 2).

      (4)  Neuvoston täytäntöönpanoasetus (EU) N:o 501/2013, annettu 29 päivänä toukokuuta 2013, Kiinan kansantasavallasta peräisin olevien polkupyörien tuonnissa täytäntöönpanoasetuksella (EU) N:o 990/2011 käyttöön otetun lopullisen polkumyyntitullin laajentamisesta koskemaan Indonesiasta, Malesiasta, Sri Lankasta ja Tunisiasta lähtöisin olevien polkupyörien tuontia riippumatta siitä, onko alkuperämaaksi ilmoitettu Indonesia, Malesia, Sri Lanka tai Tunisia (EUVL L 153, 5.6.2013, s. 1).

      (5)  Komission täytäntöönpanoasetus (EU) 2015/776, annettu 18 päivänä toukokuuta 2015, Kiinan kansantasavallasta peräisin olevien polkupyörien tuonnissa täytäntöönpanoasetuksella (EU) N:o 502/2013 käyttöön otetun lopullisen polkumyyntitullin laajentamisesta koskemaan Kambodžasta, Pakistanista ja Filippiineiltä lähetettyjen polkupyörien tuontia, riippumatta siitä, onko niiden alkuperämaaksi ilmoitettu Kambodža, Pakistan tai Filippiinit (EUVL L 122, 19.5.2015, s. 4).

      (6)  Komission täytäntöönpanoasetus (EU) 2017/777, annettu 4 päivänä toukokuuta 2017, neuvoston täytäntöönpanoasetusta (EU) N:o 501/2013 (Kiinan kansantasavallasta peräisin olevien polkupyörien tuonnissa käyttöön otetun lopullisen polkumyyntitullin laajentamisesta koskemaan Indonesiasta, Malesiasta, Sri Lankasta ja Tunisiasta lähtöisin olevien polkupyörien tuontia riippumatta siitä, onko alkuperämaaksi ilmoitettu Indonesia, Malesia, Sri Lanka tai Tunisia) koskevan tarkastelun vireillepanosta sen määrittämiseksi, voidaanko kyseisistä toimenpiteistä myöntää poikkeus yhdelle tunisialaiselle vientiä harjoittavalle tuottajalle, polkumyyntitullin kumoamisesta kyseisen vientiä harjoittavan tuottajan tuonnissa ja kyseisen vientiä harjoittavan tuottajan tuonnin kirjaamisvelvoitteesta (EUVL L 116, 5.5.2017, s. 20).


title: Komission täytäntöönpanoasetus (EU) 2018/108, annettu 23 päivänä tammikuuta 2018, kiireellisestä tukitoimenpiteestä viljelijöille myönnettävän tuen muodossa tietyillä Liettuan, Latvian, Viron ja Suomen alueilla esiintyneiden rankkasateiden ja tulvien vuoksi

text:
               24.1.2018

               FI

               Euroopan unionin virallinen lehti

               L 19/6

         KOMISSION TÄYTÄNTÖÖNPANOASETUS (EU) 2018/108,
   annettu 23 päivänä tammikuuta 2018,
   kiireellisestä tukitoimenpiteestä viljelijöille myönnettävän tuen muodossa tietyillä Liettuan, Latvian, Viron ja Suomen alueilla esiintyneiden rankkasateiden ja tulvien vuoksi
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1) ja erityisesti sen 221 artiklan 1 kohdan,
   sekä katsoo seuraavaa:

               (1)

               Elokuusta lokakuuhun 2017 Liettuassa, Latviassa, Virossa ja Etelä-Suomessa esiintyi rankkasateita, joiden johdosta merkittävä osa kyseisten jäsenvaltioiden peltomaasta joutui tulvan valtaan. Elo–lokakuun 2017 sademääräkertymä oli paljon keskimääräistä suurempi. Tällainen pidemmän ajanjakson epätavallinen sademäärä on ennennäkemätön. Lisäksi talven varhainen alkaminen lumisateineen ja alhaisine lämpötiloineen teki kylvöolosuhteista poikkeuksellisen epäsuotuisat. Näin ollen merkittävää osaa markkinointivuoden 2018/2019 käynnissä olleista ja suunnitelluista kylvöistä ei voitu toteuttaa.

               (2)

               Tästä aiheutuu tuleva tulonmenetys viljelijöille, joiden tilat ovat rankkasateista ja tulvista kärsineillä alueilla, joko sen vuoksi, ettei kylvöjä voitu tehdä, tai että kylvöt oli tehty mutta voimakkaat tulvat tuhosivat ne. Tämä aiheuttaa merkittävää ja poikkeuksellista vahinkoa asianomaisille viljelijöille Liettuassa, Latviassa, Virossa ja Suomessa lähestyvänä markkinointivuonna 2018/2019. Tämä muodostaa asetuksen (EU) N:o 1308/2013 221 artiklassa tarkoitetun erityisen ongelman. Tätä erityistä ongelmaa ei voida ratkaista mainitun asetuksen 219 tai 220 artiklan nojalla toteutetuilla toimenpiteillä, koska se ei liity olemassa olevaan markkinahäiriöön eikä nimenomaiseen markkinahäiriön tämänhetkiseen uhkaan, eikä se liity toimenpiteisiin, joilla torjutaan eläintautien leviämistä tai kuluttajien luottamuksen menetystä ihmisten, eläinten tai kasvien terveydelle aiheutuvien riskien vuoksi.

               (3)

               Poikkeuksellisena toimenpiteenä olisi säädettävä rankkasateista ja tulvista kärsineillä alueilla sijaitsevien tukikelpoisten hehtaarien taloudellisesta korvauksesta, jotta voidaan hyvittää lähestyvään markkinointivuoteen 2018/2019 liittyvät tulevat taloudelliset menetykset.

               (4)

               Unionin markkinoiden vakauden kannalta on unionin edun mukaista, että toimenpidettä sovelletaan ainoastaan niihin viljelijöihin, jotka menettävät tuloja talven kylvöalojen menetysten vuoksi. Lisäksi tuki olisi rajattava ainoastaan niihin viljelijöihin, joihin vaikutukset eniten kohdistuvat. Viljelijä olisi katsottava viljelijäksi, johon kohdistuu eniten vaikutuksia, jos viljelijän talvikylvöjen pinta-alamenetykset tietyssä jäsenvaltiossa ovat vähintään 30 prosenttia kyseisen viljelijän talvikylvöjen kokonaisalasta kyseisessä jäsenvaltiossa. Liiallisten korvausten välttämiseksi olisi lisäksi rajoitettava tukea, jota maksetaan sellaista tukikelpoista hehtaaria kohden, jota ei voida käyttää talvikylvöihin tulvien vuoksi. Tästä syystä asianomaisten jäsenvaltioiden päätös tukikelpoista hehtaaria kohden maksettavan tuen määrästä ei saisi ylittää kalenterivuoden 2017 keskimääräistä suoraa hehtaaritukea kyseisissä jäsenvaltioissa. Tuen kokonaismäärän ja kokonaismäärärahojen olisi perustuttava kyseisiltä jäsenvaltioilta saatuihin tietoihin tulvista ja rankkasateista kärsineiden hehtaarien määrästä.

               (5)

               Kaksinkertaisen rahoituksen riskin estämiseksi tukikelpoisten hehtaareiden menetys ei saisi olla jo korvattu kansallisella tuella tai vakuutuksilla, ja tuki olisi rajoitettava tukikelpoisiin hehtaareihin, joihin ei ole saatu samaan menetykseen muuta unionin taloudellista tukea.

               (6)

               Asianomaisten jäsenvaltioiden olisi voitava myöntää lisätukea tässä asetuksessa säädetyin edellytyksin ja siinä vahvistetussa määräajassa.

               (7)

               Tuki voidaan maksaa ainoastaan sellaisen hakemuksen perusteella, joka on jätetty kyseisen jäsenvaltion kansallisessa lainsäädännössä vahvistettujen menetelmien ja määräaikojen mukaisesti.

               (8)

               Olisi säädettävä, että toimivaltaisten viranomaisten on toteutettava kaikki tarpeelliset toimenpiteet ja suoritettava kaikki vaaditut tarkastukset sekä ilmoitettava niistä komissiolle. Kyseisiin tarkastuksiin olisi sisällyttävä erityisesti tukikelpoisuutta ja tukihakemuksen oikeellisuutta koskevat tarkastukset. Tukikelpoisten hehtaarien määrää olisi valvottava kaikin toimivaltaisten viranomaisten käytettävissä olevin asianmukaisin keinoin, myös paikalla tehtävien tarkastusten avulla.

               (9)

               Kiireellinen toimenpide olisi rajoitettava enintään 12 kuukauteen tämän asetuksen voimaantulopäivästä.

               (10)

               Jotta toimenpiteen varainhoito olisi moitteetonta ja viljelijät saisivat maksut ajallaan, unionin osarahoitusta olisi myönnettävä ainoastaan niihin maksuihin, jotka asianomaiset jäsenvaltiot maksavat tuensaajille viimeistään 30 päivänä syyskuuta 2018. Komission delegoidun asetuksen (EU) N:o 907/2014 (2) 5 artiklan 2 kohtaa ei tulisi soveltaa.

               (11)

               Jotta unioni voisi valvoa tämän kiireellisen toimenpiteen tehokkuutta, asianomaisten jäsenvaltioiden olisi toimitettava komissiolle yksityiskohtaiset tiedot toimenpiteen toteuttamisesta. Jotta unioni voisi valvoa varainhoitoa, asianomaisten jäsenvaltioiden olisi toimitettava komissiolle selvitys maksujen tarkastamisesta ja hyväksymisestä.

               (12)

               Tässä asetuksessa säädetyt toimenpiteet ovat maatalouden yhteisen markkinajärjestelyn komitean lausunnon mukaiset,

         ON HYVÄKSYNYT TÄMÄN ASETUKSEN:
   1 artikla
   1.   Unionin tukea on käytettävissä 2 ja 5 artiklan rajoissa maksettavaksi viljelijöille sellaisten Liettuassa, Latviassa, Virossa ja Suomessa sijaitsevien hehtaarien osalta, joita ei voida käyttää talvikylvöihin tai jotka oli jo kylvetty markkinointivuotta 2018/2019 varten mutta kylvöt ovat tuhoutuneet, koska kyseisissä jäsenvaltioissa esiintyi rankkasateita ja tulvia elokuun ja lokakuun 2017 välisenä aikana, edellyttäen että

               a)

               nämä hehtaarit ovat vähintään 30 prosenttia viljelijän talven kokonaiskylvöalasta asianomaisessa jäsenvaltiossa;

               b)

               viljelijät eivät ole saaneet muutoin kuin mitä tässä asetuksessa säädetään samasta menetyksestä minkäänlaista muuta kansallista tukea, vakuutuskorvausta tai unionin rahoitusosuudella rahoitettua tukea.

         2.   Asianomaisten jäsenvaltioiden on vahvistettava tukikelpoisten hehtaarien viljelijäkohtainen määrä 1 kohdassa säädettyjen edellytysten mukaisesti.
   2 artikla
   1.   Kunkin asianomaisen jäsenvaltion on päätettävä 2 ja 4 kohdassa säädettyjen edellytysten mukaisesti tuen määrästä tukikelpoista hehtaaria kohden.
   2.   Edellä olevan 1 artiklan mukaisesti aiheutuneet unionin menot eivät saa ylittää seuraavia kokonaismääriä:

               a)

               9 120 000 euroa Liettuan osalta;

               b)

               3 460 000 euroa Latvian osalta;

               c)

               1 340 000 euroa Viron osalta;

               d)

               1 080 000 euroa Suomen osalta.

         3.   Asianomaiset jäsenvaltiot voivat myöntää lisätukea 1 artiklan 2 kohdassa tarkoitetuille tukikelpoisille hehtaareille enintään 100 prosenttia tämän artiklan 1 kohdan mukaisesti päätetystä määrästä.
   Asianomaisten jäsenvaltioiden on maksettava lisätuki viimeistään 30 päivänä syyskuuta 2018.
   4.   Edellä 1 artiklassa tarkoitetun tuen ja tapauksen mukaan tämän artiklan 3 kohdassa tarkoitetun lisätuen yhteismäärä ei saa ylittää kunkin jäsenvaltion osalta suoran tuen määrää, joka on laskettu jakamalla Euroopan parlamentin ja neuvoston asetuksen (EU) N:o 1307/2013 (3) liitteessä II kalenterivuodeksi 2017 kyseiselle jäsenvaltiolle vahvistettu kansallinen määräraha Euroopan parlamentin ja neuvoston asetuksen (EU) N:o 1306/2013 (4) 72 artiklan 1 kohdan a alakohdan mukaisesti kalenterivuonna 2017 kyseisessä jäsenvaltiossa ilmoitettujen tukikelpoisten hehtaarien kokonaismäärällä.
   3 artikla
   Edellä 1 artiklassa tarkoitettu tuki maksetaan sellaisten viljelijöiden hakemuksen perusteella, joilla on tukikelpoisia hehtaareita, kyseisen jäsenvaltion kansallisessa lainsäädännössä vahvistettujen menetelmien ja määräaikojen mukaisesti.
   4 artikla
   Asianomaisten jäsenvaltioiden on toteutettava kaikki tarvittavat toimenpiteet, mukaan lukien asetuksen (EU) N:o 1306/2013 58 ja 59 artiklan mukaiset kattavat hallinnolliset ja paikalla tehtävät tarkastukset, varmistaakseen tässä asetuksessa säädettyjen edellytysten noudattamisen. Jäsenvaltioiden on erityisesti ennen tuen myöntämistä tehtävä

               a)

               hallinnolliset tarkastukset kaikille tukihakemuksille, tarkastettava muun muassa

                           i)

                           hakijan tukikelpoisuus;

                           ii)

                           1 artiklan 2 kohdan mukainen tukikelpoisten hehtaarien määrä paikalla tehtyjen tarkastusten, aiempien tietojen ja yhdennetyn hallinto- ja valvontajärjestelmän perusteella komission täytäntöönpanoasetuksen (EU) N:o 809/2014 (5) mukaisesti;

                           iii)

                           etteivät tukikelpoiset hakijat ole saaneet mistään muista 1 artiklan 1 kohdan b alakohdassa tarkoitetuista lähteistä tukea samoista hehtaareista.

               (b)

               paikalla tehtävät tarkastukset hakijoiden tiloissa.

         Paikalla tehtävien tarkastusten on katettava vähintään 5 prosenttia haetun tuen kokonaismäärästä.
   5 artikla
   1.   Tämän asetuksen mukaisista maksuista aiheutuviin menoihin voidaan myöntää unionin rahoitusta ainoastaan, jos maksut on suoritettu tuensaajille viimeistään 30 päivänä syyskuuta 2018.
   2.   Delegoidun asetuksen (EU) N:o 907/2014 5 artiklan 2 kohtaa ei sovelleta.
   6 artikla
   1.   Asianomaisten jäsenvaltioiden on ilmoitettava komissiolle 4 artiklan mukaisesti toteutetuista toimenpiteistä viimeistään 60 päivän kuluttua tämän asetuksen voimaantulopäivästä.
   2.   Asianomaisten jäsenvaltioiden on viimeistään 15 kuukauden kuluessa tämän asetuksen voimaantulopäivästä lähetettävä komissiolle tämän asetuksen täytäntöönpanoa koskeva yksityiskohtainen selostus, johon sisältyvät yksityiskohtaiset tiedot 4 artiklan mukaisten toimenpiteiden ja tarkastusten toteuttamisesta.
   3.   Asianomaisten jäsenvaltioiden viranomaisten on toimitettava komissiolle selvitys maksujen tarkastamisesta ja hyväksymisestä.
   7 artikla
   Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 23 päivänä tammikuuta 2018.

            Komission puolesta

            Puheenjohtaja

         Jean-Claude JUNCKER

      (1)  EUVL L 347, 20.12.2013, s. 671.

      (2)  Komission delegoitu asetus (EU) N:o 907/2014, annettu 11 päivänä maaliskuuta 2014, Euroopan parlamentin ja neuvoston asetuksen (EU) N:o 1306/2013 täydentämisestä maksajavirastojen ja muiden elinten, varainhoidon, tilien tarkastamisen, vakuuksien sekä euron käytön osalta (EUVL L 255, 28.8.2014, s. 18).

      (3)  Euroopan parlamentin ja neuvoston asetus (EU) N:o 1307/2013, annettu 17 päivänä joulukuuta 2013, yhteisen maatalouspolitiikan tukijärjestelmissä viljelijöille myönnettäviä suoria tukia koskevista säännöistä ja neuvoston asetuksen (EY) N:o 637/2008 ja neuvoston asetuksen (EY) N:o 73/2009 kumoamisesta (EUVL L 347, 20.12.2013, s. 608).

      (4)  Euroopan parlamentin ja neuvoston asetus (EU) N:o 1306/2013, annettu 17 päivänä joulukuuta 2013, yhteisen maatalouspolitiikan rahoituksesta, hallinnoinnista ja seurannasta ja neuvoston asetusten (ETY) N:o 352/78, (EY) N:o 165/94, (EY) N:o 2799/98, (EY) N:o 814/2000, (EY) N:o 1290/2005 ja (EY) N:o 485/2008 kumoamisesta (EUVL L 347, 20.12.2013, s. 549).

      (5)  Komission täytäntöönpanoasetus (EU) N:o 809/2014, annettu 17 päivänä heinäkuuta 2014, Euroopan parlamentin ja neuvoston asetuksen (EU) N:o 1306/2013 soveltamissäännöistä yhdennetyn hallinto- ja valvontajärjestelmän, maaseudun kehittämistoimenpiteiden ja täydentävien ehtojen osalta (EUVL L 227, 31.7.2014, s. 69).


title: Komission täytäntöönpanoasetus (EU) 2018/483, annettu 22 päivänä maaliskuuta 2018, rasvattoman maitojauheen vähimmäismyyntihinnan vahvistamisesta täytäntöönpanoasetuksella (EU) 2016/2080 aloitetun tarjouskilpailumenettelyn mukaisessa kahdeksannessatoista osatarjouskilpailussa

text:
               23.3.2018

               FI

               Euroopan unionin virallinen lehti

               L 81/9

         KOMISSION TÄYTÄNTÖÖNPANOASETUS (EU) 2018/483,
   annettu 22 päivänä maaliskuuta 2018,
   rasvattoman maitojauheen vähimmäismyyntihinnan vahvistamisesta täytäntöönpanoasetuksella (EU) 2016/2080 aloitetun tarjouskilpailumenettelyn mukaisessa kahdeksannessatoista osatarjouskilpailussa
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1),
   ottaa huomioon Euroopan parlamentin ja neuvoston asetuksen (EU) N:o 1308/2013 soveltamissäännöistä julkisen intervention ja yksityisen varastoinnin tuen osalta 18 päivänä toukokuuta 2016 annetun komission täytäntöönpanoasetuksen (EU) 2016/1240 (2) ja erityisesti sen 32 artiklan,
   sekä katsoo seuraavaa:

               (1)

               Komission täytäntöönpanoasetuksella (EU) 2016/2080 (3) aloitettiin rasvattoman maitojauheen myynti tarjouskilpailumenettelyllä.

               (2)

               Kahdeksannessatoista osatarjouskilpailussa saadut tarjoukset huomioon ottaen olisi vahvistettava vähimmäismyyntihinta.

               (3)

               Tässä asetuksessa säädetyt toimenpiteet ovat maatalouden yhteisen markkinajärjestelyn komitean lausunnon mukaiset,

         ON HYVÄKSYNYT TÄMÄN ASETUKSEN:
   1 artikla
   Täytäntöönpanoasetuksella (EU) 2016/2080 aloitetun tarjouskilpailumenettelyn mukaisessa rasvattoman maitojauheen myyntiä koskevassa kahdeksannessatoista osatarjouskilpailussa, jonka tarjousten jättöaika päättyi 20 päivänä maaliskuuta 2018, vähimmäismyyntihinta on 105,00 euroa 100 kilogrammalta.
   2 artikla
   Tämä asetus tulee voimaan päivänä, jona se julkaistaan Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 22 päivänä maaliskuuta 2018.

            Komission puolesta,

            puheenjohtajan nimissä

         Jerzy PLEWA

            Pääjohtaja

            Maatalouden ja maaseudun kehittämisen pääosasto

      (1)  EUVL L 347, 20.12.2013, s. 671.

      (2)  EUVL L 206, 30.7.2016, s. 71.

      (3)  Komission täytäntöönpanoasetus (EU) 2016/2080, annettu 25 päivänä marraskuuta 2016, rasvattoman maitojauheen myynnin aloittamisesta tarjouskilpailumenettelyllä (EUVL L 321, 29.11.2016, s. 45).


title: Komission täytäntöönpanoasetus (EU) 2018/562, annettu 9 päivänä huhtikuuta 2018, unionin vuotuisten tariffikiintiöiden avaamisesta lampaille ja vuohille sekä lampaan- ja vuohenlihalle annetun täytäntöönpanoasetuksen (EU) N:o 1354/2011 muuttamisesta

text:
                  12.4.2018

                  FI

                  Euroopan unionin virallinen lehti

                  L 94/4

            KOMISSION TÄYTÄNTÖÖNPANOASETUS (EU) 2018/562,
      annettu 9 päivänä huhtikuuta 2018,
      unionin vuotuisten tariffikiintiöiden avaamisesta lampaille ja vuohille sekä lampaan- ja vuohenlihalle annetun täytäntöönpanoasetuksen (EU) N:o 1354/2011 muuttamisesta
      EUROOPAN KOMISSIO, joka
      ottaa huomioon Euroopan unionin toiminnasta tehdyn sopimuksen,
      ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1) ja erityisesti sen 187 artiklan a ja b alakohdan,
      sekä katsoo seuraavaa:

                  (1)

                  Komission täytäntöönpanoasetuksessa (EU) N:o 1354/2011 (2) säädetään unionin vuotuisten tariffikiintiöiden avaamisesta lampaille ja vuohille sekä lampaan- ja vuohenlihalle mukaan lukien Islannin alkuperätuotteiden tariffikiintiöt.

                  (2)

                  Täytäntöönpanoasetuksen (EU) N:o 1354/2011 4 artiklassa säädetään, että mainitulla asetuksella avattuja tariffikiintiöitä hallinnoidaan komission asetuksen (ETY) N:o 2454/93 (3) 308 a ja 308 b artiklan sekä 308 c artiklan 1 kohdan mukaisesti. Asetus (ETY) N:o 2454/93 korvattiin komission täytäntöönpanoasetuksella (EU) 2015/2447 (4) ja kumottiin komission täytäntöönpanoasetuksella (EU) 2016/481 (5)1 päivästä toukokuuta 2016 alkaen. Sen vuoksi viittaukset asetukseen (ETY) N:o 2454/93 olisi päivitettävä.

                  (3)

                  Lisäksi täytäntöönpanoasetuksen (EU) N:o 1354/2011 5 artiklan 2 kohdan b alakohdassa edellytetään alkuperän todistamista asetuksen (ETY) N:o 2454/93 47 artiklan mukaisella alkuperätodistuksella muiden kuin tullietuussopimukseen kuuluvien tariffikiintiöiden osalta. Vaikuttaa siltä, ettei alkuperätodistus ole enää tarpeellinen, sillä Euroopan parlamentin ja neuvoston asetuksen (EU) N:o 952/2013 (6) 61 artiklan mukaisesti tulliviranomaiset voivat vaatia ilmoittajaa todistamaan tuotteiden alkuperän muulla tavalla kuin virallisella alkuperätodistuksella. Asetuksen (ETY) N:o 2454/93 47 artiklan mukaisesti myönnetty alkuperätodistus sisälsi kuitenkin myös tietoja, jotka ovat edelleen tarpeellisia tuotteiden erottelemisessa teuraspainoekvivalentin laskemiseksi täytäntöönpanoasetuksen (EU) N:o 1354/2011 3 artiklan mukaisesti. Sen vuoksi olisi vaadittava uusi asiakirja, joka sisältää nämä tiedot.

                  (4)

                  Euroopan unioni ja Islanti allekirjoittivat 23 päivänä maaliskuuta 2017 kirjeenvaihtona tehdyn sopimuksen, jäljempänä ’sopimus’, lisäetuuksista maataloustuotteiden kaupassa. Lupa sopimuksen allekirjoittamiseen unionin puolesta annettiin neuvoston päätöksellä (EU) 2016/2087 (7) ja lupa sopimuksen tekemiseen neuvoston päätöksellä (EU) 2017/1913 (8).

                  (5)

                  Sopimuksen liitteen V mukaisesti unioni lisää 1 200 tonnin kokonaismäärän Islannin nykyiseen tullittomaan tariffikiintiöön tariffikoodeihin 0204 ja 0210 kuuluvien lampaan- ja vuohenlihan osalta ja avaa uuden vuotuisen tullittoman 300 tonnin tariffikiintiön koodiin 1602 90 kuuluville lampaanlihajalosteille. Lisätty 1 200 tonnin määrä ja uusi 300 tonnin määrä saavutetaan sopimuksen liitteessä V olevassa taulukossa esitetyllä tavalla.

                  (6)

                  Täytäntöönpanoasetuksella (EU) N:o 1354/2011 avatuissa tariffikiintiöissä tuotavien tuotteiden määrät ilmaistaan teuraspainoekvivalentteina, jotka lasketaan asetuksen 3 artiklan mukaisia kertoimia käyttäen. Lampaanlihajalosteiden uudelle kiintiölle olisi vahvistettava teuraspainoekvivalentiksi muuntamisessa käytettävä kerroin.

                  (7)

                  Sen vuoksi täytäntöönpanoasetusta (EU) N:o 1354/2011 olisi muutettava.

                  (8)

                  Sopimuksessa määrätään voimaantulosta 1 päivänä toukokuuta 2018. Sopimuksen nojalla saataville asetetut lampaan- ja vuohenlihan lisämäärät sekä uusi lampaanlihajalosteiden kiintiö olisi vuoden 2018 osalta laskettava suhteellisesti ottaen huomioon sopimuksen voimaantulopäivä.

                  (9)

                  Täytäntöönpanoasetuksen (EU) N:o 1354/2011 uusien säännösten täytäntöönpanon helpottamiseksi kaikkia tässä asetuksessa säädettyjä toimenpiteitä olisi sovellettava alkaen samasta päivästä, ja tämän päivän olisi oltava sopimuksen voimaantulopäivä.

                  (10)

                  Tässä asetuksessa säädetyt toimenpiteet ovat maatalouden yhteisen markkinajärjestelyn komitean lausunnon mukaiset,

            ON HYVÄKSYNYT TÄMÄN ASETUKSEN:
      1 artikla
      Muutetaan täytäntöönpanoasetus (EU) N:o 1354/2011 seuraavasti:

                  1)

                  Lisätään 3 artiklan 2 kohtaan e alakohta seuraavasti:

                              ”e)

                              lampaanlihajalosteet: 1,00.”

                  2)

                  Korvataan 4 artikla seuraavasti:
                  ”4 artikla
                  Poiketen siitä, mitä asetuksen (EY) N:o 1439/95 II osaston A ja B kohdassa säädetään, tässä asetuksessa vahvistettuja tariffikiintiöitä on hallinnoitava komission täytäntöönpanoasetuksen (EU) 2015/2447 (*1) 49–54 artiklojen mukaisesti. Tuontitodistusta ei vaadita.

                     (*1)  Komission täytäntöönpanoasetus (EU) 2015/2447, annettu 24 päivänä marraskuuta 2015, unionin tullikoodeksista annetun Euroopan parlamentin ja neuvoston asetuksen (EU) N:o 952/2013 tiettyjen säännösten täytäntöönpanoa koskevista yksityiskohtaisista säännöistä (EUVL L 343, 29.12.2015, s. 558).”"

                  3)

                  Lisätään 4 a artikla seuraavasti:
                  ”4 a artikla
                  1.   Muiden kuin tullietuussopimuksiin perustuvien tariffikiintiöiden alaisten tuotteiden alkuperä on määritettävä unionissa voimassa olevien säännösten mukaisesti.
                  2.   Tullietuussopimukseen kuuluvien tariffikiintiöiden alaisten tuotteiden alkuperä on määritettävä sopimuksen määräysten mukaisesti.”

                  4)

                  Korvataan 5 artikla seuraavasti:
                  ”5 artikla
                  1.   Liitteessä vahvistettujen tariffikiintiöiden käyttöoikeus edellyttää, että unionin tulliviranomaisille esitetään voimassa oleva alkuperäselvitys sekä kyseisten tuotteiden vapaaseen liikkeeseen luovuttamista koskeva tulli-ilmoitus.
                  2.   Tullietuussopimukseen kuuluvan tariffikiintiön osalta 1 kohdassa tarkoitettu alkuperäselvitys on sopimuksessa määrätty alkuperäselvitys.
                  Muiden kuin tullietuussopimuksiin perustuvien tariffikiintiöiden osalta sovelletaan Euroopan parlamentin ja neuvoston asetuksen (EU) N:o 952/2013 (*2) 61 artiklaa.
                  Jos samasta kolmannesta maasta peräisin olevat, ensimmäisen ja toisen alakohdan soveltamisalaan kuuluvat tariffikiintiöt yhdistetään, unionin tulliviranomaisille on esitettävä asiaankuuluvassa sopimuksessa määrätty alkuperäselvitys sekä kyseisten tuotteiden vapaaseen liikkeeseen luovutusta koskeva tulli-ilmoitus.
                  3.   Muiden kuin tullietuussopimuksiin perustuvien tariffikiintiöiden osalta unionin tulliviranomaisille on esitettävä kyseisten tuotteiden vapaaseen liikkeeseen luovutusta koskeva tulli-ilmoitus sekä kolmannen alkuperämaan toimivaltaisen viranomaisen tai viraston myöntämä asiakirja. Asiakirjan on sisällettävä seuraavat tiedot:

                              a)

                              lähettäjän nimi;

                              b)

                              tuotteen tyyppi ja sen CN-koodi;

                              c)

                              kollien lukumäärä, laji, merkit ja numerot;

                              d)

                              asianomaisen tariffikiintiön järjestysnumero tai järjestysnumerot;

                              e)

                              nettopaino yhteensä tämän asetuksen 3 artiklan 2 kohdassa säädettyjä kertoimia vastaavien luokkien mukaisesti;

                     (*2)  Euroopan parlamentin ja neuvoston asetus (EU) N:o 952/2013, annettu 9 päivänä lokakuuta 2013, unionin tullikoodeksista (EUVL L 269, 10.10.2013, s. 1).”"

                  5)

                  Korvataan liite tämän asetuksen liitteellä.

            2 artikla
      Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
      Sitä sovelletaan 1 päivästä toukokuuta 2018.

         Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
         Tehty Brysselissä 9 päivänä huhtikuuta 2018.

               Komission puolesta

            Phil HOGAN

               Komission jäsen

         (1)  EUVL L 347, 20.12.2013, s. 671.

         (2)  Komission täytäntöönpanoasetus (EU) N:o 1354/2011, annettu 20 päivänä joulukuuta 2011, unionin vuotuisten tariffikiintiöiden avaamisesta lampaille ja vuohille sekä lampaan- ja vuohenlihalle (EUVL L 338, 21.12.2011, s. 36).

         (3)  Komission asetus (ETY) N:o 2454/93, annettu 2 päivänä heinäkuuta 1993, tietyistä yhteisön tullikoodeksista annetun neuvoston asetuksen (ETY) N:o 2913/92 soveltamista koskevista säännöksistä (EYVL L 253, 11.10.1993, s. 1).

         (4)  Komission täytäntöönpanoasetus (EU) 2015/2447, annettu 24 päivänä marraskuuta 2015, unionin tullikoodeksista annetun Euroopan parlamentin ja neuvoston asetuksen (EU) N:o 952/2013 tiettyjen säännösten täytäntöönpanoa koskevista yksityiskohtaisista säännöistä (EUVL L 343, 29.12.2015, s. 558).

         (5)  Komission täytäntöönpanoasetus (EU) 2016/481, annettu 1 päivänä huhtikuuta 2016, tietyistä yhteisön tullikoodeksista annetun neuvoston asetuksen (ETY) N:o 2913/92 soveltamista koskevista säännöksistä annetun komission asetuksen (ETY) N:o 2454/93 kumoamisesta (EUVL L 87, 2.4.2016, s. 24).

         (6)  Euroopan parlamentin ja neuvoston asetus (EU) N:o 952/2013, annettu 9 päivänä lokakuuta 2013, unionin tullikoodeksista (EUVL L 269, 10.10.2013, s. 1).

         (7)  Neuvoston päätös (EU) 2016/2087, annettu 14 päivänä marraskuuta 2016, lisäetuuksia maataloustuotteiden kaupassa koskevan Euroopan unionin ja Islannin välisen kirjeenvaihtona tehdyn sopimuksen allekirjoittamisesta Euroopan unionin puolesta (EUVL L 324, 30.11.2016, s. 1).

         (8)  Neuvoston päätös (EU) 2017/1913, annettu 9 päivänä lokakuuta 2017, lisäetuuksia maataloustuotteiden kaupassa koskevan Euroopan unionin ja Islannin välisen kirjeenvaihtona tehdyn sopimuksen tekemisestä (EUVL L 274, 24.10.2017, s. 57).

         LIITE
         ”
               LIITE

                  LAMPAAN- JA VUOHENLIHA (tonnia (t) teuraspainoekvivalenttia) UNIONIN TARIFFIKIINTIÖT

                           CN-koodi

                           Arvotulli
                           %

                           Paljoustulli
                           euroa / 100 kg

                           Järjestysnumero ”ensiksi tullutta palvellaan ensin” -järjestelmässä

                           Alkuperä

                           Vuotuinen määrä tonneina teuraspainoekvivalenttia

                           Elävät eläimet
                           (kerroin = 0,47)

                           Luuton karitsanliha (1)

                           (kerroin = 1,67)

                           Luuton lampaanliha (2)

                           (kerroin = 1,81)

                           Luullinen liha ja ruhot
                           (kerroin = 1,00)

                           Lampaanlihajalosteet
                           (kerroin = 1,00)

                           0204

                           Nolla

                           Nolla

                           —

                           09.2101

                           09.2102

                           09.2011

                           —

                           Argentiina

                           23 000

                           —

                           09.2105

                           09.2106

                           09.2012

                           —

                           Australia

                           19 186

                           —

                           09.2109

                           09.2110

                           09.2013

                           —

                           Uusi-Seelanti

                           228 254

                           —

                           09.2111

                           09.2112

                           09.2014

                           —

                           Uruguay

                           5 800

                           —

                           09.2115

                           09.2116

                           09.1922

                           —

                           Chile (3)

                           8 000

                           —

                           09.2121

                           09.2122

                           09.0781

                           —

                           Norja

                           300

                           —

                           09.2125

                           09.2126

                           09.0693

                           —

                           Grönlanti

                           100

                           —

                           09.2129

                           09.2130

                           09.0690

                           —

                           Färsaaret

                           20

                           —

                           09.2131

                           09.2132

                           09.0227

                           —

                           Turkki

                           200

                           —

                           09.2171

                           09.2175

                           09.2015

                           —

                           Muut (4)

                           200

                           —

                           09.2178

                           09.2179

                           09.2016

                           —

                              Erga omnes
                               (5)

                           200

                           0204 ,
                           0210 99 21 ,
                           0210 99 29 ,
                           ex 0210 99 85

                           Nolla

                           Nolla

                           —

                           09.2119

                           09.2120

                           09.0790

                           —

                           Islanti

                           Vuosi 2018

                           2 117

                           Vuosi 2019

                           2 783

                           Vuodesta 2020 alkaen

                           3 050

                           0104 10 30
                           0104 10 80
                           0104 20 90

                           10 %

                           Nolla

                           09.2181

                           —

                           —

                           09.2019

                           —

                              Erga omnes
                               (5)

                           92

                           ex 1602 90 10 ,
                           1602 90 91

                           Nolla

                           Nolla

                           —

                           —

                           —

                           —

                           09.2118

                           Islanti

                           1. toukokuuta 2018 alkaen

                           67

                           Vuosi 2019

                           233

                           Vuodesta 2020 alkaen

                           300

                     ”

            (1)  Ja vohlanliha.

            (2)  Ja muu vuohenliha kuin vohlanliha.

            (3)  Chilen tariffikiintiötä korotetaan 200 tonnilla vuodessa.

            (4)  ”Muut” tarkoittaa kaikkia WTO:n jäseniä lukuun ottamatta Argentiinaa, Australiaa, Uutta Seelantia, Uruguayta, Chileä, Grönlantia ja Islantia.

            (5)  ”Erga omnes” tarkoittaa kaikkia alkuperiä tässä taulukossa mainitut maat mukaan luettuina.


title: Neuvoston täytäntöönpanoasetus (EU) 2018/999, annettu 16 päivänä heinäkuuta 2018, ISILiin (Daesh) ja al-Qaidaan sekä niitä lähellä oleviin luonnollisiin henkilöihin, oikeushenkilöihin, yhteisöihin tai elimiin kohdistuvista rajoittavista lisätoimenpiteistä annetun asetuksen (EU) 2016/1686 täytäntöönpanosta

text:
               16.7.2018

               FI

               Euroopan unionin virallinen lehti

               LI 178/1

         NEUVOSTON TÄYTÄNTÖÖNPANOASETUS (EU) 2018/999,
   annettu 16 päivänä heinäkuuta 2018,
   ISILiin (Daesh) ja al-Qaidaan sekä niitä lähellä oleviin luonnollisiin henkilöihin, oikeushenkilöihin, yhteisöihin tai elimiin kohdistuvista rajoittavista lisätoimenpiteistä annetun asetuksen (EU) 2016/1686 täytäntöönpanosta
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon ISILiin (Daesh) ja al-Qaidaan sekä niitä lähellä oleviin luonnollisiin henkilöihin, oikeushenkilöihin, yhteisöihin tai elimiin kohdistuvista rajoittavista lisätoimenpiteistä 20 päivänä syyskuuta 2016 annetun neuvoston asetuksen (EU) 2016/1686 (1) ja erityisesti sen 4 artiklan 1 kohdan,
   ottaa huomioon unionin ulkoasioiden ja turvallisuuspolitiikan korkean edustajan ehdotuksen,
   sekä katsoo seuraavaa:

               (1)

               Neuvosto hyväksyi 20 päivänä syyskuuta 2016 asetuksen (EU) 2016/1686.

               (2)

               Koska ISIL (Daesh) ja al-Qaida sekä niitä lähellä olevat luonnolliset henkilöt, oikeushenkilöt, yhteisöt tai elimet muodostavat edelleen uhan, yksi henkilö olisi lisättävä asetuksen (EU) 2016/1686 liitteessä I olevaan luetteloon luonnollisista henkilöistä, oikeushenkilöistä, yhteisöistä ja elimistä.

               (3)

               Asetuksen (EU) 2016/1686 liite I olisi sen vuoksi muutettava vastaavasti,

         ON HYVÄKSYNYT TÄMÄN ASETUKSEN:
   1 artikla
   Muutetaan asetuksen (EU) 2016/1686 liite I tämän asetuksen liitteen mukaisesti.
   2 artikla
   Tämä asetus tulee voimaan päivänä, jona se julkaistaan Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 16 päivänä heinäkuuta 2018.

            Neuvoston puolesta

            Puheenjohtaja

         F. MOGHERINI

      (1)  EUVL L 255, 21.9.2016, s. 1.

      LIITE
      Lisätään asetuksen (EU) 2016/1686 liitteessä I olevaan luetteloon seuraava henkilö:

                     ”2.

                     Rabah TAHARI (alias Abu Musab); syntymäaika: 28. elokuuta 1971; syntymäpaikka: Oran (Algeria); kansalaisuus: Algeria.”


title: Komission täytäntöönpanoasetus (EU) 2018/1064, annettu 25 päivänä heinäkuuta 2018, asetuksen (EY) N:o 1484/95 muuttamisesta siipikarjanliha- ja muna-alan sekä muna-albumiinin edustavien hintojen vahvistamisen osalta

text:
                  30.7.2018

                  FI

                  Euroopan unionin virallinen lehti

                  L 192/29

         KOMISSION TÄYTÄNTÖÖNPANOASETUS (EU) 2018/1064,
         annettu 25 päivänä heinäkuuta 2018,
         asetuksen (EY) N:o 1484/95 muuttamisesta siipikarjanliha- ja muna-alan sekä muna-albumiinin edustavien hintojen vahvistamisen osalta
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1) ja erityisesti sen 183 artiklan b alakohdan,
         ottaa huomioon tiettyihin maataloustuotteiden jalostuksessa tuotettuihin tavaroihin sovellettavasta kauppajärjestelmästä sekä neuvoston asetusten (EY) N:o 1216/2009 ja (EY) N:o 614/2009 kumoamisesta 16 päivänä huhtikuuta 2014 annetun Euroopan parlamentin ja neuvoston asetuksen (EU) N:o 510/2014 (2) ja erityisesti sen 5 artiklan 6 kohdan a alakohdan,
         sekä katsoo seuraavaa:

                     (1)

                     Komission asetuksessa (EY) N:o 1484/95 (3) vahvistetaan siipikarjanliha- ja muna-alan sekä muna-albumiinin tuonnissa sovellettavien lisätullien järjestelmän soveltamista koskevat yksityiskohtaiset säännöt sekä edustavat hinnat.

                     (2)

                     Siipikarjanliha- ja muna-alan tuotteiden ja muna-albumiinin edustavien hintojen määrittämisen perustana olevien tietojen säännöllinen seuranta osoittaa, että on aiheellista muuttaa tiettyjen tuotteiden edustavat tuontihinnat ottaen huomioon hintojen vaihtelu alkuperän mukaan.

                     (3)

                     Sen vuoksi asetusta (EY) N:o 1484/95 olisi muutettava.

                     (4)

                     Koska on tarpeen varmistaa, että tätä toimenpidettä sovelletaan mahdollisimman pian päivitettyjen tietojen saataville asettamisen jälkeen, tämän asetuksen olisi tultava voimaan päivänä, jona se julkaistaan,

               ON HYVÄKSYNYT TÄMÄN ASETUKSEN:

            1 artikla
            Korvataan asetuksen (EY) N:o 1484/95 liite I tämän asetuksen liitteellä.

            2 artikla
            Tämä asetus tulee voimaan päivänä, jona se julkaistaan Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 25 päivänä heinäkuuta 2018.

                  Komission puolesta,

                  puheenjohtajan nimissä

               Jerzy PLEWA

                  Pääjohtaja

                  Maatalouden ja maaseudun kehittämisen pääosasto

            (1)  EUVL L 347, 20.12.2013, s. 671.

            (2)  EUVL L 150, 20.5.2014, s. 1.

            (3)  Komission asetus (EY) N:o 1484/95, annettu 28 päivänä kesäkuuta 1995, siipikarjanliha- ja muna-alan sekä ovalbumiinin tuonnissa sovellettavien lisätullien järjestelmän soveltamista koskevista yksityiskohtaisista säännöistä ja edustavien hintojen vahvistamisesta sekä asetuksen N:o 163/67/ETY kumoamisesta (EYVL L 145, 29.6.1995, s. 47).

            LIITE
            ”

                     LIITE I

                                 CN-koodi

                                 Tavaran kuvaus

                                 Edustava hinta
                                 (euroa/100 kg)

                                 3 artiklassa tarkoitettu vakuus
                                 (euroa/100 kg)

                                 Alkuperä (1)

                                 0207 12 10

                                 Lajin Gallus domesticus siipikarjanruhot (ns. 70-prosenttista), jäädytetyt

                                 108,6

                                 0

                                 AR

                                 0207 12 90

                                 Lajin Gallus domesticus siipikarjanruhot (ns. 65-prosenttista), jäädytetyt

                                 139,4

                                 0

                                 AR

                                 225,0

                                 0

                                 BR

                                 0207 14 10

                                 Luuttomat palat, lajin Gallus domesticus siipikarjaa, jäädytetyt

                                 263,5

                                 11

                                 AR

                                 249,1

                                 15

                                 BR

                                 334,8

                                 0

                                 CL

                                 255,3

                                 13

                                 TH

                                 0207 27 10

                                 Luuttomat palat, kalkkunaa, jäädytetyt

                                 305,0

                                 0

                                 BR

                                 321,9

                                 0

                                 CL

                                 0408 91 80

                                 Kuorettomat linnunmunat, kuivatut

                                 242,1

                                 1

                                 AR

                                 1602 32 11

                                 Kypsentämättömät valmisteet, lajin Gallus domesticus siipikarjaa

                                 237,5

                                 15

                                 BR

               ”

               (1)  Kolmansien maiden kanssa käytävää ulkomaankauppaa koskevista yhteisön tilastoista annetun Euroopan parlamentin ja neuvoston asetuksen (EY) N:o 471/2009 täytäntöönpanosta maa- ja alueluokituksen ajan tasalle saattamisen osalta 27 päivänä marraskuuta 2012 annetussa komission asetuksessa (EU) N:o 1106/2012 (EUVL L 328, 28.11.2012, s. 7) vahvistettu maanimikkeistö.


title: Komission täytäntöönpanoasetus (EU) 2018/1066, annettu 27 päivänä heinäkuuta 2018, tietyistä Euroopan yhteisön ja Irakin talous- ja rahoitussuhteita koskevista erityisrajoituksista annetun neuvoston asetuksen (EY) N:o 1210/2003 muuttamisesta

text:
                  30.7.2018

                  FI

                  Euroopan unionin virallinen lehti

                  L 192/34

         KOMISSION TÄYTÄNTÖÖNPANOASETUS (EU) 2018/1066,
         annettu 27 päivänä heinäkuuta 2018,
         tietyistä Euroopan yhteisön ja Irakin talous- ja rahoitussuhteita koskevista erityisrajoituksista annetun neuvoston asetuksen (EY) N:o 1210/2003 muuttamisesta
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon tietyistä Euroopan yhteisön ja Irakin talous- ja rahoitussuhteita koskevista erityisrajoituksista ja asetuksen (EY) N:o 2465/96 kumoamisesta 7 päivänä heinäkuuta 2003 annetun neuvoston asetuksen (EY) N:o 1210/2003 (1) ja erityisesti sen 11 artiklan b alakohdan,
         sekä katsoo seuraavaa:

                     (1)

                     Asetuksen (EY) N:o 1210/2003 liitteessä III luetellaan Irakin entisen hallituksen julkisyhteisöt, yhtiöt ja virastot sekä luonnolliset henkilöt, oikeushenkilöt, elimet ja yhteisöt, joille kuuluvat, Irakin ulkopuolella 22 päivänä toukokuuta 2003 olleet varat ja muut taloudelliset resurssit jäädytetään kyseisen asetuksen nojalla.

                     (2)

                     Yhdistyneiden kansakuntien turvallisuusneuvoston pakotekomitea päätti 23 päivänä heinäkuuta 2018 poistaa neljä kohtaa niiden henkilöiden tai yhteisöjen luettelosta, joiden varat ja muut taloudelliset resurssit olisi jäädytettävä.

                     (3)

                     Sen vuoksi asetuksen (EY) N:o 1210/2003 liitettä III olisi muutettava,

               ON HYVÄKSYNYT TÄMÄN ASETUKSEN:

            1 artikla
            Muutetaan asetuksen (EY) N:o 1210/2003 liite III tämän asetuksen liitteen mukaisesti.

            2 artikla
            Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 27 päivänä heinäkuuta 2018.

                  Komission puolesta,

                  puheenjohtajan nimissä

                  Ulkopolitiikan välineiden hallinnon päällikkö

            (1)  EUVL L 169, 8.7.2003, s. 6.

            LIITE
            Poistetaan liitteestä III seuraavat kohdat:

                        a)

                                       ”71.

                                       IRAQI TOBACCO STATE ESTABLISHMENT (alias IRAQI TOBACCO STATE ENTERPRISE). Osoitteet: a) Karrada Al Sharkiya, Nadhimiya, P.O. Box 10026, Bagdad, Irak; b) P.O. Box 10026, Jumhuriya Street, Khallani Square, Bagdad, Irak.”

                        b)

                                       ”87.

                                       MOSUL SUGAR STATE COMPANY (alias MOSUL SUGAR STATE ENTERPRISE). Osoite: P.O. Box 42, Gizlany Street, Mosul, Irak.”

                        c)

                                       ”132.

                                       STATE ENTERPRISE FOR DAIRY PRODUCTS. Osoite: P.O. Box 11183, Bagdad, Irak.”

                        d)

                                       ”153.

                                       STATE ENTERPRISE FOR VEGETABLE OILS. Osoite: Box 2379, Muaskar Al Rashid Road, Bagdad, Irak.”